Wōkòu: Lanun Jepun Yang Mengganas

Wōkòu adalah kombinasi perkataan wō dalam bahasa Cina yang bermaksud kecil atau perkecil dan kòu yang bermaksud penyamun. Dalam bahasa Jepun, ia disebut sebagai Wakō sementara waegu pula bagi bahasa Korea. Wōkòu merujuk kepada lanun-lanun Jepun yang menyerang pesisiran Jepun, Cina, dan Korea. Kegiatan perlanunan mereka berlangsung dari abad ke-13 hingga abad ke-16 Masihi.

Kali pertama istilah Wōkòu digunakan adalah pada abad ke-4 Masihi seperti yang terdapat di Gwanggaeto Stele, iaitu sebuah monumen yang terletak di kawasan yang kini diketahui sebagai Ji’an, Jilin, Cina. Ia digunakan untuk meraikan kegemilangan Gwanggaeto yang Agung dari Goguryeo (391-413). Monumen tersebut mencatatkan tentang kekalahan lanun-lanun Wōkòu di tangan Gwanggaeto pada tahun 404. Istilah ini kemudian digunakan semula pada abad ke-13 untuk merujuk kepada aktiviti perlanunan yang bergiat di Asia Timur.

Sebahagian sejarawan membahagikan perlanunan Wōkòu kepada dua era iaitu Wōkòu awal dan Wōkòu kemudian. Faktor utama pembezaan era ini adalah kerana pada era Wōkòu awal, lanun-lanun tersebut kebanyakannya berasal dari Jepun sementara pada abad ke-16 pula, kegiatan perlanunan di Asia Timur sudah tidak terhad hanya kepada orang-orang Jepun.

Menjelang abad ke-14, aktiviti perlanunan menjadi masalah yang serius di perairan Korea. Antara pangkalan utama bagi para lanun ketika itu ialah Pulau Tsushima, Pulau Iki dan Kepulauan Goto. Jeong Mong-ju pernah dihantar ke Jepun untuk menangani masalah ini. History of Goryeo juga merekodkan tentang pertempuran-pertempuran laut yang berlaku pada tahun 1380. Sekitar 100 buah kapal perang dihantar ke Jinpo untuk menundukkan lanun-lanun Jepun di sana. Usaha ini berjaya membebaskan 334 orang tawanan. Pada tahun 1419 pula, Panglima Yi Jongmu mengetuai armada yang terdiri daripada 227 buah kapal dan 17 285 orang tentera menuju Pulau Tsushima. Ekspedisi-ekspedisi yang dilancarkan oleh Korea ini berjaya mengawal aktiviti perlanunan pada masa itu.

Kemudian, menjelang awal abad ke-16, lanun-lanun yang bergiat tidak lagi hanya terhad kepada orang Jepun. Menurut Ming Shih atau catatan Sejarah Ming, 30% Wōkòu pada abad ke-16 berasal dari Jepun sambil selebihnya beretnik Cina. Terdapat beberapa faktor yang membawa kepada perkembangan kegiatan perlanunan. Antaranya ialah korupsi para pegawai Ming, polisi Ming yang mengharamkan perdagangan dengan orang luar serta kelemahan keshogunan Jepun yang gagal mengawal pelabuhan-pelabuhan Jepun. Kebanyakan lanun ini merupakan pedagang. Disebabkan polisi tutup pintu tersebut, mereka terpaksa menubuhkan pangkalan di pelbagai tempat. Selain menjalankan aktiviti perdagangan haram, mereka juga menyerang kawasan-kawasan pesisiran daripada pangkalan tersebut. Separuh pertama abad ke-16 merupakan masa perdana bagi kegiatan mereka.

Antara tokoh Cina yang bertanggungjawab menghapuskan kegiatan Wōkòu ialah Qi Jiguang. Beliau ditugaskan untuk menangani permasalahan tersebut sejak 1550-an lagi, ketika usianya masih sekitar 25an. Pada tahun 1563, Qi Jiguang memimpin tenteranya untuk menakluk semula kota Xinghua dan menghancurkan kubu terakhir Wōkòu di Fujian. Menerusi kempen yang dijalankan di antara tahun 1564 dan 1566 ini, lanun-lanun berjaya diusir dan pangkalan-pangkalan mereka kembali dikuasai oleh kerajaan. Menjelang tahun 1567, aktiviti perlanunan tidak lagi menjadi ancaman yang serius di pesisiran China. Pada tahun itu juga, polisi pengharaman perdagangan dengan orang luar dihapuskan sekaligus membenarkan ramai Wōkòu yang kebanyakannya merupakan pedagang, meraih perakuan dan kesahan di sisi pemerintahan Cina.

Di Jepun pula, kekuatan pemerintahan di bawah Keshogunan Tokugawa (1603-1867) turut membantu penghapusan aktiviti Wōkòu. Tokugawa menjalankan kawalan yang ketat di pelabuhan-pelabuhan bagi membendung permasalahan tersebut. Pedagang-pedagang dari Eropah juga semakin bertambah di kawasan Asia Timur pada abad ke-17. Faktor-faktor ini membuatkan kebanyakan aktiviti Wōkòu berjaya dihapuskan menjelang 1700-an.


Harta Karun Lanun Yang Dipanggil Sebagai Lanun Robin Hood

Nama Samuel Bellamy diingati sebagai salah seorang la.nun paling masyhur di Laut Caribbean. Kesohorannya banyak disumbang oleh kejayaan beliau dalam menghimpunkan harta karun antara yang terbesar nilainya – di mana sebahagiannya sudah pun dijumpai oleh ahli arkeologi dan dipamerkan di muzium tersendiri.

Samuel Bellamy dilahirkan pada tahun 1689 di Devonshire, England.  Kebanyakan maklumat berkaitan usia mudanya telah pun hilang. Setakat yang diketahui, beliau menyertai angkatan laut British dan terlibat dalam beberapa buah pertem.puran pada penghujung usia remajanya.

Beliau juga sempat mendirikan rumah tangga. Namun beberapa tempoh kemudian, beliau keluar meninggalkan anak isterinya untuk berlayar ke pantai Florida bagi memburu harta karun. Dalam perjalanan, Bellamy singgah di Pelabuhan Eastham, Massachusetts.

Sepanjang berada di sana, Bellamy menjalinkan hubungan dengan seorang gadis dan dikurniakan seorang anak. Cuma malangnya, anak itu hanya sempat hidup selama beberapa hari sebelum dijemput a.jal.

Bellamy kemudian sekali lagi meninggalkan kekasihnya demi membu.ru harta karun. Kali ini, beliau berangkat bersama rakannya yang bernama Paulsgrave Williams. Bellamy seterusnya memilih untuk menyertai kru la.nun Benjamin Hornigold setelah mengharungi bulan-bulan yang suram.

Nama Hornigold dikenali sebagai la.nun yang berpendiri an – beliau hanya menyasarkan kapal-kapal Perancis dan Sepanyol. Sikap toleransi Hornigold ke atas orang-orang taha.nan juga melonjakkan lagi prestijnya.

Namun, takdir menyediakan perjalanan yang berbeza. Pada bulan Jun 1716, anak-anak kapalnya ingkar dan berhasrat mahu menye.rang kapal-kapal Inggeris. Pengambil-alihan kepimpinan lantas berlaku. Hornigold digu.lingkan.

Atas persetujuan ramai, Samuel Bellamy diangkat sebagai kapten baru dengan Paulsgrave Williams menjadi orang kedua. Di bawah kepimpinan Bellamy, kru la.nun tersebut berhasil merom.pak lebih 50 buah kapal di Lautan Atlantik dan Caribbean dalam tempoh setahun singkat.

Disebabkan kepimpinannya yang bersifat terbuka, anak-anak buahnya menggelar beliau sebagai ‘Robin Hood La.nun’. Beliau juga sinonim dengan pakaian mahal, khususnya kot berwarna hitam. Kain selempangnya pula biasa dipenuhi dengan empat laras pis.tol. Justeru, beliau turut dijuluki ‘Black Bellamy’ (Bellamy Hitam).

Catatan sejarah menyifatkan beliau sebagai seorang yang berpostur tinggi, berbadan sasa, dan berpenampilan kemas. Kapal utamanya diberi nama Sultana. Kapal keduanya – Mary Anne – pula terkenal sebagai kapal yang pantas. Bersama dua buah kapal ini, Bellamy menempa nama sebagai ‘serigala Atlantik’ yang digeruni ramai.

Pada bulan Februari 1717, Bellamy berjaya meram.pas sebuah kapal pengangkut ham.ba milik Inggeris yang dikenali sebagai Whydah. Ketika itu, kapal tersebut sedang dalam perjalanan ke Jamaica dengan membawa muatan emas, perak, dan gading. Kapal ini dianggap sebagai ram.pasan terbesar dalam karier Bellamy. Justeru, tidak hairan jika beliau sanggup menggantikan Sultana dengan Whydah.

Whydah merupakan kapal geliung seberat 300 tan yang mempunyai tiga layar dan berukuran 34 meter panjang. Dicatatkan, kelajuannya mampu mencecah sehingga 13 knot (24 km/h). Nama kapal ini diambil bersempena sebuah kerajaan di Afrika Barat, Ouidah. Ia dibina di London pada tahun 1715, dengan pemilikan asalnya kembali kepada seorang ahli Parlimen British bernama Sir Humphrey Morice.

Sebagai kapal pengangkut ham.ba, Whydah direka khas dengan teknologi paling terkehadapan. Persen.jata.annya juga tidak ketinggalan. Oleh kerana itu, sejarah menyifatkan keunggulan kapal Whydah sebagai satu dalam seribu.

Sehingga April 1717, karier Bellamy berjalan dengan lancar. Nasib malangnya bermula apabila perlayarannya diba.dai ribut kencang di Cape Cod, Amerika Syarikat. Sekitar lewat malam, Whydah merem.puh beting pasir yang berjarak kira-kira 152 meter dari Pantai Marconi.

Me.riam yang menjadi kebanggaan Bellamy habis menghen.tam badan kapal yang terjungkit terbalik sekali gus mengakibatkan kayu-kayannya berkecai dan berselerakan di lantai lautan. Menjelang pagi, kapal Mary Anne pula menerima nasib serupa.

Menurut laporan anak-anak kapal yang terselamat – dua dari Whydah dan tujuh dari Mary Anne – sewaktu kejadian ini berlaku, Whydah mengangkut lima tan emas, habuk emas, perak, batu permata, dan seumpamanya.

Petaka ini turut memangsakan Bellamy. Kebanyakan anak kapal yang terselamat pula diber.kas dan riwayat mereka ditamatkan di tali gan.tung – kecuali dua orang tukang kayu yang dibebaskan, dan seorang pengemudi warga India bernama Miskito (Bellamy memanggilnya John Julian, berusia 16 tahun) yang dijual sebagai ham.ba.

Kisah Bellamy bagaimanapun tidak terku.bur di sini. Nama beliau sekali lagi disebut-sebut selepas sepasukan arkeologis mengumumkan penemuan bang.kai kapal Whydah pada bulan Julai 1984. Penemuan ini diperakui sebagai bangkai kapal la.nun pertama yang pernah dijumpai di Amerika Utara.

Nilai khazanahnya juga diperakui sebagai antara yang paling besar – dengan berat keseluruhan khazanah yang dijumpai mencecah 4.5 hingga 5 tan, termasuklah gading, emas, dan matawang bernilai 20,000 hingga 30,000 pound sterling.

Tahun penemuan Whydah sebenarnya berlaku lebih awal, iaitu pada tahun 1982 oleh sepasukan penyelam yang diketuai dan dibiayai oleh Barry Clifford. Ketika dijumpai, Whydah berada sedalam 4.3 meter di bawah paras laut. Bersamanya, dijumpai lebih 200,000 buah artifak termasuklah laras-laras me.riam, emas, batu-batu berharga, barangan kemas, dan lain-lain.

Clifford dan anak-anak buahnya turut menemukan sejumlah sen.jata, pakaian, kelengkapan, dan barangan lain milik lanun. Antaranya termasuklah rantai gari, cincin, rantai leher, dan kepala tali pinggang. Penemuan paling menarik mungkin melibatkan sebahagian rangka milik lanun paling muda setakat yang diketahui – iaitu John King. Dipercayai, King baru berusia 9 tahun ketika berada di atas Whydah pada hari terakhirnya.

Pada tahun 1985, Clifford menjumpai loceng kapal yang diukir padanya tulisan ‘The Whydah Galley 1716’. Berbekalkan artifak-artifak yang tidak terhitung banyaknya ini, Clifford kemudian menubuhkan The Whydah Pirate Museum (Muzium Lanun Whydah) di MacMillan Wharf, Massachusetts. Muzium ini didedikasikan sepenuhnya buat Samuel Bellamy dan Whydah, dengan ribuan artifak daripada bangkai kapal sebenar dipamerkan di sana.

TERJEMAHAN
Natalia Klimczak. (11 Januari 2016). Samuel Bellamy and the Treasure of Whydah. Ancient Origins.


Empayar Timurid: Zaman Kemuncak Tamadun Islam

Kebiasaannya, jika kita membayangkan tentang pahlawan-pahlawan Monggol pada Zaman Pertengahan, apa yang akan memenuhi layar minda kita adalah orang gasar yang liar lagi ganas, berpetualangan di padang rumput Eurasia dengan menunggang kuda sambil membvnuh manusia dengan menggunakan busur panah, lembing, kapak p3rang, cokmar, dan pedang.

Sememangnya, bayangan sebegini benar. Namun, terdapat sebuah kerajaan Monggol yang masyhur dengan keseniannya, iaitu Empayar Timurid yang berdiri pada kurun ke-14 hingga kurun ke-15.

Walaupun warga Timurid ini turut digeruni sebagai pahlawan yang gagah, mereka juga memelihara dan mempengaruhi kebudayaan dan kesenian di kawasan-kawasan yang dikuasainya. Wilayah naungan Timurid meliputi seluruh Parsi (kini Iran) dan kebanyakan wilayah Asia Barat dan Asia Tengah. Jajahan empayar ini amat besar. Pun begitu, keluasannya hanya meliputi sebahagian sahaja daripada empayar milik Genghis Khan.

TIMURLANE – PENAKLUK AGUNG TERAKHIR DARI MONGGOL

Khan pertama bagi Empayar Timurid adalah Timur atau Temur. Beliau berasal-usul dari keturunan Monggol-Turki, justeru beliau dianggap sebagai penakluk agung terakhir dari bangsa Monggol. Nama ‘Timurid’ diambil secara langsung daripada namanya. Beliau bertanggungjawab membentuk semula lanskap politik dan kebudayaan di wilayah-wilayah kekuasaannya, iaitu dari Kaukasus hingga ke utara India.

Dalam pemerintahannya, Timur banyak meneladani Genghis Khan. Beliau malah turut mendakwa dirinya berketurunan Khan Agung itu, walau hakikatnya, dakwaan itu tidaklah benar. Nama timangan Tamurlane atau Timur the Lame mula meniti bibir masyarakat Eropah semenjak beliau mengalami kecederaan pada bahagian kaki dalam sebuah pertempuran, di mana kecederaan ini membuatkannya tempang.

Timur dilahirkan pada tahun 1336. Beliau memulakan kariernya dengan menumpahkan kesetiaan kepada Tughluq Timur, si khan bagi kerajaan Jagataid. Seiring peredaran masa, namanya semakin masyhur. Ketika berusia 34 tahun, beliau berjaya menakluki Transoxiana dan kemudian berhasil menguasai Iran, Mesopotamia, Georgia, dan Armenia pada usia 48 tahun. Pada tahun 1389 hingga 1395, Timur memerangi Orda Emas (Golden Horde) dan berjaya melemahkannya. Sebagai maklumat tambahan, Orda Emas yang ditubuhkan oleh Batu Khan (cucu kepada Genghis Khan) menguasai Asia Selatan hingga ke Eropah.

Memasuki tahun 1398, Tamerlane menye3rang India, menakluk Delhi dan membvnuh warga kotanya. Beliau melanjutkan kempen ketenteraannya pada tahun 1401 dengan merampas Syria dari tangan Kesultanan Mamluk. Pada tahun berikutnya pula, beliau menundukkan Sultan Beyazid I dari Uthmaniyah. Namun, itulah kempen terakhir buat penakluk agung itu kerana tepat pada tanggal 18 Februari 1405, Timur mangkat di Kazakhstan semasa sedang mengetuai kempen ketenteraan ke atas China.

KONFLIK YANG MENYUSULI KEMANGKATAN TIMUR

Zuriat keturunan Timur kemudiannya bergelut dengan perebutan kuasa yang secara efektif memecahbelahkan empayar. Pun begitu, Renaisans Timurid yang menaungi kebudayaan dan kesenian empayar itu berjaya mengekalkan signifikasi Timurid sebagai salah satu empayar paling maju di Eurasia pada era pra-moden.

Secara keseluruhan, wilayah kekuasaan Empayar Timurid hanya meliputi bahagian barat Empayar Monggol yang dibangunkan oleh Genghis Khan dan cucu-cicitnya. Empayar Timurid sempat berdiri selama 150 tahun, namun pengaruhnya di India terus hidup sehingga kini.

RENAISANS TIMURID: KEMUNCAK KESENIAN DAN KEBUDAYAAN ISLAM

Sejarahwan mengiktiraf kesenian Timurid sebagai salah satu kesenian paling agung dalam sejarah Islam. Kebudayaan, kesenian, dan sosiopolitik Empayar Timurid berupaya mempengaruhi negara-negara di sekelilingnya, dan sesudahnya. Ia meninggalkan pengaruh yang cukup mendalam pada Uthmaniyah di Anatolia, Safawiyah di Iran, dan Mughal di utara India. Di belahan bumi India misalnya, cicit kepada Timur yang bernama Zahir al-Din Muhammad Babur, bertanggungjawab menubuhkan Dinasti Mughal pada tahun 1526.

Walaupun Timur terkenal dengan kekejamannya di medan p3rang dan perilaku tentera-tenteranya pula menambahkan lagi garam atas luka tersebut, beliau tanpa dapat dinafikan merupakan seorang pencinta ilmu dan kesenian. Empayar Timurid yang memerintah Transoxiana dan Iran sehingga awal kurun ke-16 Masihi diperakui sebagai pelindung kesusasteraan Turki dan Parsi. Cicit beliau yang bernama Husayn Bayqara sebagai contoh, giat dalam mendanai Bizhad si pelukis dari Parsi, Jami si penyair sufi, dan Alisher Nava-i si polimath masyhur. Malahan, Husayn Bayqara sendiri merupakan seorang negarawan ulung.

Sememangnya Timur dan keturunannya bukanlah keturunan Genghis Khan. Beliau sengaja membuat dakwaan sedemikian demi meraih autoriti, prestij, dan keabsahan ke atas pemerintahannya. Walaupun beliau seringkali melontarkan manifesto mahu mengembalikan semula kegemilangan Khanate Agung, hakikatnya pemerintahannya cuma meliputi sebahagian kecil sahaja daripada keluasan sebenar empayar Genghis Khan.

Pun begitu, dengan berakhirnya kekuasaan Empayar Timurid pada kurun ke-16 Masihi maka berakhirlah juga dominasi Monggol di rantau Eurasia. Sebagaimana yang berlaku ke atas Daulah Umayyah di Andalusia di mana wilayah-wilayah pecahannya menjadi taifah dan emiriyah, negara-negara kecil yang menggantikan Timurid turut dikenali sebagai emiriyah-emiriyah Timurid.

TERJEMAHAN:

Mark Miller. (27 Oktober 2018). Timurid Empire’s Arts and Culture Influenced Much of the Known World. Ancient Origins. https://www.ancient-origins.net/history-important-events/timurid-empire-s-arts-and-culture-0010908


NASA Jumpa Bintang Ganas Yang Menelan Planet!

Kita tertanya-tanya apa benda paling laju yang kita ketahui. Ada yang kata The Flash, ada kata Superman. Dan jika ditolak jawapan-jawapan yang bersifat fantasi, sama ada roket atau kapal terbang. Siapa sangka bintang mampu bergerak tanpa orbit dengan kelajuan melebihi dua juta km sejam!

Ada yang menganggap ini rekaan semata-mata. Tetapi itulah yang berlaku apabila sesebuah bintang itu mati dan mengalami letupan supernova. Tidak kira sama ada ia bertukar menjadi lubang hitam atau bintang neutron, teras yang runtuh akan bergerak pada kelajuan luar biasa macam lari tak cukup tanah versi alam semesta.

Peristiwa ini disaksikan oleh Teleskop Sinar-X Chandra milik NASA membabitkan sejenis bintang neutron ‘berdenyut’ yang dikenali sebagai pulsar. Berdasarkan imej yang direkodkan, bintang neutron itu ‘membelah’ dirinya pada kelajuan 612 km sesaat – lebih tepat, dua juta km sejam!

Dengan rekod tersebut, bintang neutron yang diberi nama G292.0+1.8 memecahkan rekod objek paling laju di alam semesta yang sebelum ini dipegang oleh sebuah bintang yang mengelilingi Sgr A*, sebuah lubang hitam besar yang terletak di tengah-tengahnya. Pada titik yang paling pantas di orbitnya, ia boleh mencapai kelajuan 24,000 km sesaat.

Apa yang lebih menakjubkan, imej ini hanya boleh ditangkap dengan teleskop khas seperti Chandra. Peristiwa ini diketahui pengkaji astronomi dengan mengkaji imej G292.0+1.8 yang diambil Chandra pada 2006 dan 2016. Ini termasuk mengukur lebarnya sejauh 15 batu. Dari situ, posisi pulsar ini disemak dalam tempoh 10 tahun termasuk kelajuan pergerakannya dari bahagian tengah ke bahagian kiri pulsar berkenaan.

Dengan kelajuan luar biasa sama, ia juga memberi petunjuk tentang usia sebenar G292.0+1.8 semasa ia meletup. Saintis percaya letupan supernova pulsar itu berlaku kira-kira 2,000 tahun lalu dan bukan 3,000 tahun seperti direkodkan sebelum ini.

Dengan usianya yang lebih muda, tidak mustahil tamadun-tamadun terdahulu termasuk China, Maya dan Rom merekodkan peristiwa supernova G292.0+1.8 semasa mencerap bintang. Tetapi itu mungkin sukar dibuktikan tanpa sebarang bukti bertulis.

Ini kerana letupan supernova G292.0+1.8 terletak di bawah ufuk mana-mana tamadun di hemisfera utara sekaligus menyukarkan sebarang usaha merekod peristiwa berkenaan. Sementara jika ada yang berjaya melihat peristiwa itu di sebelah selatan, tiada sebarang bukti pencerapan bintang dibuat dalam tempoh yang dinyatakan.

Sekejap. Macam mana ya ia mampu bergerak laju mengalahkan The Flash? Pengkaji astronomi percaya ia didorong oleh dua kemungkinan: sama ada neutrino atau serpihan daripada letupan supernova ditolak keluar secara tak simetri. Sekiranya bahan yang ditolak bergerak mengikut arah yang dimahukannya, pulsar pula akan bergerak pada arah berlawanan. Ini disebabkan oleh satu prinsip fizik yang dikenali sebagai keabadian momentum (conservation of momentum).

Tenaga yang diberi kepada pulsar akibat letupan supernova itu amat tinggi. Bayangkan jisim 500,000 kali ganda lebih besar daripada bumi. Kemudian dari segi kelajuan, ia 20 kali ganda lebih laju daripada kelajuan bumi mengelilingi matahari. Dengan kekuatan tenaga sebegitu rupa, ia membuatkan mana-mana objek termasuk manusia seperti siput babi yang ditinggalkan jauh di belakang kereta Formula Satu (F1). Dan ini menunjukkan rekod kelajuan dua juta km yang dipegang G292.0+1.8 boleh dipecahkan sekali lagi.

Di sebalik rasa kagum dengan peristiwa ini, ia juga secara tidak langsung menginsafkan kita betapa pantasnya kiamat – tidak mustahil melebihi dua juta km apabila tiba masanya. Apabila perkara yang dijanjikan Tuhan itu berlaku, tiada siapa yang dapat lari daripada takdir yang ditentukan Ilahi.

Nota kaki

pulsar – punca sinaran ‘berdenyut’ yang berasal daripada bintang neutron.

bintang neutron – jasad bintang andaian di mana keseluruhannya terdiri daripada neutron

neutrino – zarah neutral berjisim sifar dan berspin 1/2. Terhasil daripada tindak balas nuklear seperti pereputan zarah beta yang banyak berlaku dalam bintang-bintang termasuk matahari.

keabadian momentum – prinsip di mana dalam satu sistem, beberapa jisim mengenakan daya antara satu sama lain. Apabila itu berlaku, jumlah vektor sistem itu sentiasa tetap.

supernova – bintang yang menjadi sangat terang disebabkan letupan yang mengakibatkan isi sesebuah bintang itu terkeluar.

RUJUKAN

Starr, M. (2022, 17 Jun). At 1.4 Million Mph, Astronomers Detected One of The Fastest Cosmic Objects of Its Kind. ScienceAlert.

Pusat Sinar-X Chandra. (2022, 23 Jun). Pulsar Discovered Blazing Through the Milky Way at Over a Million Mile per Hour. SciTech Daily.


Martabat Jawi Di Persada Dunia

Ketiga-ketiga surat yang saya paparkan ini adalah surat-surat abad ke-16 dan 17 dari sultan-sultan di Alam Melayu kepada Raja-raja Eropah. Surat-surat ini ditulis dalam bahasa Melayu dan sudah tentu bertulisankan jawi. Sejak abad ke-15, tiada tulisan lain yang digunakan untuk bahasa Melayu melainkan tulisan jawi.

Surat pertama adalah surat Sultan Ternate kepada Raja Portugal. Genap sepuluh tahun selepas penaklukan kota Melaka oleh Portugis iaitu pada tahun 1512, Sultan Abu Hayat di Ternate telah menulis surat bahasa Melayu bertulisan jawi kepada Raja John III di Lisbon.

Surat kedua pula adalah surat bahasa Melayu bertulisan jawi dari Sultan Iskandar Muda Aceh kepada Raja James I di England pada tahun 1615. Manakala surat ketiga pula adalah surat bahasa Melayu bertulisan jawi dari Sultan Abu al-Fath (Sultan Ageng Tirtayasa) di Banten kepada Raja Denmark, Raja Christian V pada tahun 1671.

Ini membuktikan bahawa pada abad ke-16 dan 17, adanya penterjemah bahasa Melayu yang mahir membaca tulisan jawi di istana-istana Eropah. Hal ini tidaklah menghairankan memandangkan bahasa Melayu pernah menjadi salah satu bahasa penting di dunia dari abad ke-15 hingga abad ke-17.

Sarjana Belanda yang bernama Francois Valentijn menerangkan tentang status bahasa Melayu pada abad ke-16 seperti berikut:

“Sungguh luas tersebarnya bahasa Melayu itu sehingga kalau kita memahaminya tidaklah mungkin kita kehilangan jejak, kerana bahasa itu bukan saja dimengerti di Parsi bahkan lebih jauh dari negeri itu, dan di sebelah timurnya sehingga kepulauan Filipina.”

Bayangkan jika dari Parsi, bahkan lebih jauh dari itu hingga ke Filipina ramai orang yang tahu berbahasa Melayu, sudah pasti ramai juga yang dapat membaca tulisan bahasa Melayu iaitu tulisan jawi.

Bagaimana bahasa Melayu boleh menjadi salah satu bahasa yang penting di dunia? Jawapannya, Kesultanan Melaka yang memainkan peranan penting dalam penyebaran bahasa Melayu/ tulisan jawi. Ini disebabkan Melaka merupakan pelabuhan perdagangan terpenting di dunia pada penghujung abad ke-15 hingga awal abad ke-16.

Namun pada hari ini, akibat kabur dengan sejarah dan lemahnya jati diri, tulisan jawi diremehkan di buminya sendiri. Lebih malang, orang yang baru sahaja datang ke Tanah Melayu dalam dua atau tiga generasi yang lalu, bermati-matian menolak tulisan jawi. Sedangkan tulisan itu telah pun berada di persada dunia suatu ketika dahulu.

Hasanuddin Yusof Maktab Penyelidikan Tamadun Alam Melayu dan Islam


Lapan Plot Cubaan Bunuh Adolf Hitler

Bila mana Adolf Hitler (dikatakan) membunuh diri dengan menembak dirinya sendiri, apa yang dilakukan beliau memenuhi hasrat semua pembunuh yang gagal dalam cubaan bunuhnya. Sepanjang hayat beliau, Hitler menjadi sasaran plot pembunuhan sama ada dari kerajaan asing sehinggalah musuh politiknya sendiri. Kebanyakan plot tersebut gagal kerana faktor masa atau nasib tidak menyebelahi mereka. Di sini, saya ingin sentuh beberapa plot pembunuhan yang dirancang mereka ke atas Hitler.

1. Pergaduhan Dewan Bir Munich (1921)

20 tahun sebelum Perang Dunia Kedua meletus, seorang radikal muda dan belum dikenali umum membuat ucapan panas di Dewan Bir Hofbrauhaus, sebuah dewan bir terkenal di Munich ketika itu pada bulan November 1921. Individu yang mengungkapkan terma-terma berapi inilah Hitler. Dan ucapannya pada ketika itu bukan saja disaksikan oleh ahli-ahli parti Nazi yang baru ditubuhkan malah disaksikan oleh ahli-ahli Sosial Demokrat, komunis dan parti-parti lain. Seperti kita ketahui, retorik Hitler begitu panas dan pedas sehingga mencetuskan huru-hara dalam dewan dan pergaduhan dalam kalangan penonton yang mabuk. Di sebalik kekecohan itu, sekumpulan individu tidak dikenali mengeluarkan pistol dan menembak beberapa das peluru pada podium speaker. Semua tembakan yang dilepaskan tidak mengenai Hitler dan beliau meneruskan ucapan selama 20 minit sebelum polis tiba. Cubaan bunuh ini meningkatkan lagi kesungguhan beliau pada perjuangan Nazi. Dua tahun selepas itu, Dewan Bir Burgerbraukeller menjadi saksi kepada permulaan ‘Beer Hall Putsch’, cubaan rampasan kuasa yang meletakkan dirinya menjadi tumpuan ramai dan dihukum penjara selama lima tahun.

2. Plot Cubaan Bunuh Maurice Bavaud (1938)

Pada lewat tahun 1938, seorang pelajar teologi Switzerland bernama Maurice Bavaud menyakinkan dirinya bahawa Hitler ialah jelmaan Iblis di atas muka bumi ini yang patut dihapuskan. Bavaud membeli sepucuk pistol dan mula mengintai pergerakan Hitler di Jerman. Bavaud cuba mengatur pertemuan dengan Die Fuhrer tetapi menyedari ianya tidak akan berhasil, beliau menyertai orang ramai menyaksikan Hitler berarak di jalan-jalan Munich bagi mengenang ulangtahun ‘Beer Hall Putsch’. Bila Hitler sampai pada bahagian di mana Bavaud berada, dia bersedia mengeluarkan pistol dan melepaskan tembakan. Tetapi pada masa itu juga, sebelum sempat Bavaud berbuat demikian, orang ramai mengangkat lengan mereka sebagai tanda tabik hormat Nazi sekaligus menghalang pandangannya. Sedar cubaan bunuhnya tidak akan berhasil dan bimbang peluru ditembak terkena orang-orang tak bersalah, Bavaud tidak meneruskannya dan melarikan diri. Dalam perjalanan ke Perancis melalui keretapi, dia ditahan oleh Gestapo kerana menggunakan tiket palsu dan hasil pemeriksaan, Gestapo turut menemui sepucuk pistol dan peta ke rumah percutian Hitler. Semasa disoal siasat (diseksa) oleh Gestapo, dia mengaku merancang plot cubaan bunuh ke atas Hitler. Berikutan itu pada Mei 1941, Bavaud dipancung sehingga mati melalui gilotin di Penjara Plotzensee, Berlin. Sehari sebelum hukuman, Bavaud menulis kepada ibu bapanya, “Saya mahu menangis tetapi saya tak boleh. Saya rasa hati saya hancur.”

3. Rampasan Kuasa Dan Bunuh (1938)

Pada tahun 1938, Pengarah Pejabat Perisikan Tentera Jerman, Hans Oster merancang bukan saja untuk membunuh Hitler tetapi juga merampas kuasa daripada Parti Nazi. Alasan Oster, tindakan Hitler yang mahu mengawal Czechoslovakia boleh mengheret Jerman kembali ke kancah perang dunia. Dengan 60 pegawai jadi sebahagian daripada rancangan rampasan kuasa ini, ramai berbeza pendapat bagaimana menguruskan Hitler selepas rampasan kuasa berlaku. Sebahagian mahukan beliau dihukum bunuh, ada yang mahukan Hitler diisytiharkan sebagai gila. Bagi Oster sendiri, beliau memilih membunuh Hitler dalam keadaan Die Fuhrer cuba lari dari tahanan. Namun, konspirasi tersebut tamat begitu saja berikutan Perjanjian Munich yang memberi peluang kepada Jerman mengambil alih wilayah Sudetanland, seterusnya membawa kepada penawanan keseluruhan Czechoslovakia. Ahli-ahli konspirasi terpaksa mendiamkan diri kerana menyangka krisis sudah berakhir. Dan bila perang berkecamuk, ahli-ahli konspirasi mengalami kesukaran untuk bergabung semula. Bagi Oster sendiri, pada April 1945, beliau digantung sampai mati bersama ahli teologi, Reverend Dieter Bonhoeffer dan bekas ketua Perkhidmatan Perisikan Jerman (Abwehr), Jeneral Wilhelm Canaris.

4. Bom Dewan Bir Georg Elser (1939)

Georg Elser ialah seorang tukang kayu dan komunis yang sangat memusuhi Nazisme. Dia menjangkakan sekiranya rejim yang diketuai Hitler ini dibiarkan berleluasa, Jerman akan musnah angkara perang dan kemelesetan ekonomi. Atas sebab itu, Elser mula membina sebuah bom dengan tempoh pemasanya ialah 144 jam. Selepas bom tersebut siap, dia berpindah ke Munich dan menyusup masuk dalam Dewan Bir Burgerbraukeller setiap malam untuk menebuk sebuah lubang pada sebatang tiang batu sebagai tempat bom dipasang. Selepas beberapa minggu, dia berjaya memasang bom tersebut dan menetapkan tempoh ia meletup pada 8 November 1939, pada jam 9.20 malam, semasa di pertengahan ucapan Hitler. Nampak sempurna tetapi nasib tidak menyebelahi Elser. Ini kerana akibat cuaca buruk dan mahu kembali ke Berlin secepat mungkin untuk memantau operasi perang Jerman, Hitler meminda waktu ucapannya pada pukul 8 malam. Ucapan Hitler berakhir pada 9.07 malam dan lima minit selepas itu, letupan bom meruntuhkan tiang dan sebahagian daripada bumbung jatuh ke bahagian podium speaker. Bom Elser membunuh lapan orang dan mencederakan puluhan yang lain tetapi Hitler bukan sebahagian daripada senarai tersebut. Bagi beliau, terselamat daripada cubaan ini petanda Tuhan ada perancangan besar untuknya. Bagi Georg Elser pula, pada malam yang sama, dia ditahan Gestapo semasa cuba menyeberangi Switzerland dan mengaku plot tersebut selepas pelan bomnya dijumpai. Pada tahun-tahun berikutnya, dia ditahan dalam kem tahanan di Sachsenhausen dan Dachau sebelum dihukum tembak sampai mati oleh tentera Schutzstaffel pada hari-hari terakhir perang.

5. Menyihir Hitler (1941)

Penulis dan pengamal ilmu hitam, William Seabrook dan sebilangan rakan-rakannya berkumpul di sebuah kabin di Maryland untuk satu parti hex. Sebelum upacara dimulakan, mereka minum rum, memalu gendang dan cuba memanggil dewa-dewa pagan untuk membunuh Hitler. Sebuah patung dipakaikan uniform Nazi dan pada ketika itu, ahli-ahli membaca mantera, “Kamu ialah Hitler! Hitler ialah kamu!” Kemudian Seabrook mengetuai pengikutnya menyeru dewa pagan Istan untuk memindahkan luka patung tersebut pada Hitler sementara mereka meludahnya, “Kami menyumpah kamu!” Dengan paluan gendang semakin kuat, semua ahli mengetuk paku pada jantung patung tersebut. Seabrook memancung patung tersebut dengan kapak dan menanam kepala tersebut sedalam mungkin agar ia dimakan cacing. Namun, ia sama sekali tidak memberi kesan kepada Hitler. Bagi William Seabrook pula, selepas bergelut dengan masalah alkohol, membunuh diri pada September 1945.

6. Bom Brandi Henning Von Tresckow (1943)

Pada 13 Mac 1943, Hitler melawat pos Smolensk di Eastern Front untuk melihat keadaan tentera Wehrmacht di barisan hadapan. Salah seorang pegawai di pos tersebut, Jeneral Henning von Tresckow merancang untuk menembak mati Hitler semasa sesi makan tengah hari bersama sekumpulan pegawai tentera lain. Bagaimanapun, Field Marshall Gunther von Kluge menasihatkan Tresckow untuk menghentikan rancangan mereka atas alasan Jerman masih belum bersedia untuk menerima dan memahami rampasan kuasa yang dilakukan. Namun, itu tidak menghalang beliau memilih rancangan kedua iaitu memasang bom dalam bungkusan dua botol brandi Cointreau. Seperti yang dipaparkan dalam filem Valkyrie (2008), Tresckow menyerahkan bungkusan tersebut kepada salah seorang ahli rombongan Hitler, Kolonel Heinz Brandt dan menyatakan dua botol brandi tersebut ialah hadiah kepada Kolonel Helmut Stieff. Beliau dan rakan konspirasi, Fabian von Schlabrendorff menyangka bom tersebut meletup dan Hitler bersama rombongannya mati. Namun, rancangan mereka gagal selepas mendapat berita pesawat Die Fuhrer berjaya mendarat di Berlin. Panik, Tresckow menghubungi Brandt dan memberitahu bungkusan yang diberinya bungkusan yang salah. Schlabrendorff pergi pejabat Hitler untuk mendapatkan semula bom tersebut dan selepas pemeriksaan, mendapati fius bom tersebut tidak berfungsi.

7. Pengebom Bunuh Diri (1943)

Seminggu selepas insiden bom brandi, Tresckow merancang satu lagi cubaan bunuh ke atas Hitler. Kali ini, beliau mencadangkan kepada ahli-ahli konspirasi untuk menggunakan taktik pengebom bunuh diri. Dan seorang ahli bernama Rudolf von Gersdorff menawarkan diri untuk melakukannya. Pada 15 Mac 1943, Hitler dijadualkan melawat pameran senjata dan bendera Soviet yang dirampas dari Barisan Timur (Eastern Front). Malangnya, Gertsdorff dan para pegawai Nazi lain terpaksa menanti beliau berjam-jam sebelum akhirnya muncul untuk sesi lawatan. Bukan itu saja, seorang pegawai mengumumkan Die Fuhrer hanya memperuntukkan lapan minit untuk sesi lawatan pameran. Menggunakan statusnya sebagai Jeneral, beliau cuba merapatkan dirinya dengan Hitler dan memanjangkan sesi lawatan. Namun, bagai menyedari ada sesuatu tidak kena atau hanya sekadar mengambil angin, Hitler keluar menggunakan pintu tepi dan Gertsdorff segera ke tandas untuk mematikan fius bom yang dihidupkan sebelum itu.

8. Valkyrie (1944)

Operasi Valkyrie ialah pelan kontigensi yang digunakan Hitler atau kepimpinan tertinggi Nazi yang boleh diisytiharkan pada masa darurat. Tujuannya ialah mengekalkan ketenteraman awam dan mengelakkan situasi rampasan kuasa. Pelan ini digunakan penentang-penentang Nazi untuk melakukan rampasan kuasa dan pada masa sama, membunuh Hitler. Pindaan pelan dibuat oleh Jeneral Henning von Tresckow (isteri dan setiausahanya menderaf teks Hitler mati dibunuh) dan Jeneral Friedrich Olbricht. Selepas Kolonel Claus von Stauffenberg dilantik sebagai Ketua Staf untuk Jeneral Friedrich Fromm, ketua Unit Tentera Simpanan, beliau menambahbaik pindaan yang dibuat pada pelan tersebut. Sekiranya operasi ini berjaya, mereka boleh berunding dengan pihak Bersekutu dan menamatkan terus perang yang berlanjutan.

Cubaan pertama dimulakan pada 7 Julai 1944 di mana Jeneral Helmut Stieff seharusnya membunuh Hitler pada satu pertunjukan uniform baru di Istana Klessheim, Salzburg. Namun, Stieff membatalkan cubaan tersebut kerana tidak sanggup membunuh Die Fuhrer. Ini mendorong Stauffenberg menggalas dua tanggungjawab, membunuh Hitler dan menguruskan plot rampasan kuasa di Berlin. Pada 14 Julai, cubaan bunuh kali kedua dilakukan Stauffenberg semasa menghadiri satu mesyuarat bersama Hitler di Wolf’s Lair. Seperti mana dalam filem Valkyrie, Stauffenberg terpaksa membatalkan serangan kerana antara syarat serangan yang dipersetujui ahli-ahli konspirasi ialah ketiga-tiga Hitler, Heinrich Himmler dan Hermann Goring dihapuskan pada masa yang sama. Dan ini disahkan dengan ketiadaan Himmler dalam mesyuarat tersebut walaupun seperti diketahui, Himmler jarang terlepas sebarang mesyuarat ketenteraan. Keesokan harinya, selepas mendapati syarat yang dikenakan telah digugurkan, Stauffenberg cuba membunuh beliau dengan meletakkan beg berisi bom dalam bilik mesyuarat Hitler. Namun cubaan tersebut terpaksa dibatalkan pada saat akhir kerana semasa dalam mesyuarat, Hitler dipanggil keluar. Untuk mengelak bom tersebut dijumpai, Stauffenberg segera mengalihkan bom sebelum ditemui oleh pihak keselamatan.

Pada 20 Julai 1944, Stauffenberg kembali ke Wolf’s Lair dengan membawa dua bungkusan letupan plastik. Bagaimanapun, kecederaan lama semasa berkhidmat bersama Afrika Korp menyebabkan hanya satu bom saja yang dapat diaktifkan. Bom yang diisi dalam beg bimbit itu kemudian diletakkan di bawah meja dan hampir dengan kedudukan Hitler. Tak lama selepas itu, beliau keluar atas alasan nak menjawab panggilan telefon. Beberapa minit kemudian, bom tersebut meletup dan membunuh empat individu termasuk Kolonel Heinz Brandt yang tidak sengaja mengalihkan beg bimbit tersebut jauh sedikit daripada Hitler. Tindakan Brandt walaupun mengorbankan nyawanya tetapi secara tidak langsung berjaya menyelamatkan nyawa Hitler. Lebih 20 lagi termasuk Die Fuhrer cedera dalam insiden tersebut.

Operasi Valkyrie yang seharusnya digerakkan untuk meneruskan plot rampasan kuasa dan membuat rundingan dengan pihak Bersekutu hancur bila mana berita Hitler terselamat tersebar di serata negara termasuk Berlin. Akibatnya, lebih empat ribu individu dihukum bunuh termasuk Stauffenberg dan Olbricht sementara tujuh ribu lagi ditahan di kem-kem tahanan. Pegawai tinggi kehormat seperti Erwin Rommel pula yang menyokong konspirasi atau disyaki menyokong diberi pilihan dimalukan di Mahkamah Rakyat atau bunuh diri melalui sianida atau pistol. Bagi Hitler sendiri, beliau menganggap cubaan ini petanda Tuhan melindunginya tetapi ia turut menambah paranoia dan keinginannya untuk mengasingkan diri daripada khalayak umum. Dan ini berterusan sehinggalah beliau (dikatakan) membunuh diri pada 30 April 1945.

Struktur Kepimpinan Baru Jerman Sekiranya Operasi Valkyrie Berjaya:

1. Ludwig Beck (Presiden).
2. Carl Goerdeler (Canselor Jerman (Reich Jerman))
3. Wilhelm Leuschner (Naib Cancelor)
4. Paul Lobe (Presiden Reichstag (Parlimen Jerman))
5. Julius Leber/Eugene Bolz (Menteri Dalam Negeri)
6. Friedrich Werner von der Schulenburg/Ulrich von Hassell (Menteri Luar)
7. Ewald Loeser (Menteri Kewangan)
8. Friedrich Olbricht (Menteri Perang/Setiausaha Negara sebagai calon selain Claus von Stauffenberg)
9. Erwin von Witzleben (Menteri Pertahanan)
10. Hans Oster (Presiden Mahkamah Agung Tentera)
11. Hans Koch (Presiden Mahkamah Agung)
12. Bernhard Letterhaus (Menteri Pembinaan Semula/Menteri tanpa portfolio jika tidak dipilih)
13. Karl Blessing (Menteri Ekonomi/Presiden Bank Jerman)
14. Paul-Lejeune Jung (Menteri Ekonomi)
15. Andreas Hermes (Menteri Pertanian)
16. Josef Wirmer (Menteri Kehakiman)
17. Henning von Tresckow (Ketua Polis Jerman)

Sumber:

1. Andrews, Evan. (2015). History.com. 6 Assassination Attempts on Adolf Hitler. http://www.history.com/news/history-lists/6-assassination-attempts-on-adolf-hitler

2. Oliver, Mark. (2017). Listverse.com. Top 10 Failed Plots to Assassinate Adolf Hitler. http://listverse.com/2017/06/11/top-10-failed-plots-to-assassinate-adolf-hitler/

3. Crawshaw, Steve. (1994). The Independent. The German Who Bombed Hitler. http://www.independent.co.uk/life-style/the-german-who-bombed-hitler-when-a-plot-to-kill-hitler-failed-50-years-ago-retribution-fell-swiftly-1412687.html

4. Braw, Elisabeth. (2014). Newsweek. The Families Who Tried to Kill Hitler. http://www.newsweek.com/2014/08/15/look-behind-plot-kill-hitler-263200.html


Membedah Bioshock Infinite: Sejarah Yang Dilupakan

“One man goes into the waters of baptism, a different man comes out, born again”. – Zachary Hale Comstock

Bioshock Infinite adalah sebuah mahakarya terakhir (setakat ini) dari pembangun permainan video lagenda, Ken Levine. Bioshock Infinite, seperti juga permainan video yang lain dari Levine (seperti System Shock 2 dan Bioshock) sarat dengan mesej, kritikan sosial dan falsafah yang berat mengajak pemain bukan sahaja untuk berhibur malah untuk berfikir. Ketika ianya dilancarkan pada Mac 2013, Bioshock Infinite menerima pujian dari pengkritik dan juga pemain industri disamping dianugerahkan sebagai “Game of The Year” oleh beberapa institusi terpilih.

Infinite meletakkan pemain di sebuah bandar yang berada di celah awan bernama Columbia. Columbia walaupun sebuah bandar yang memukau setiap yang bertandang, namun ianya penuh dengan rahsia dan kekurangan yang disembunyikan disebalik gemilap bandar di celah awan ini. Tetapi, setiap rahsia yang ada tidak akan terkubur selamanya. Bioshock Infinite mengajak kita sebagai pemain untuk mengorek dan membongkar setiap inci bandar Columbia bagi memahami mesej, tema dan falsafah yang ingin disampaikan. Rencana bersiri ini akan cuba membedah mahakarya ini dari sudut sejarah, falsafah/ideolgi dan juga sains dengan harapan ia dapat menjadi pedoman yang baik bagi setiap yang bermain.

Untuk bahagian pertama ini, kita akan meneliti setiap peristiwa sejarah yang dipaparkan dengan meluas dalam permainan video ini yang sememangnya berlaku dalam lipatan sejarah.

Pembunuhan Besar-Besaran di Wounded Knee (Wounded Knee Massacre)

Kita mulakan rencana ini dengan membedah watak utama Bioshock Infinite, Booker DeWitt. Booker yang direka sebagai seorang penyiasat persendirian mempunyai sejarah hitam yang tersendiri ketika beliau berkhidmat di bawah 7th Cavalry Regiment, tentera Amerika Syarikat. Rejimen ini cukup dikenali dengan satu peristiwa berdarah yang berlaku di penghujung kurun ke-19; pembunuhan bersar-besaran di Wounded Knee.

Wounded Knee merupakan sebuah anak sungai yang terletak di wilayah Great Plains kepunyaan orang asli Lakota. Pada kurun ke-19, wilayah Great Plains diteroka atau istilah yang lebih tepat lagi dijarah dengan rakusnya oleh orang kulit putih. Wilayah yang terbentang luas itu pernah menjadi tempat kawanan Bison bebas meragut dan menjadi antara sumber makanan utama puak Lakota. Namun begitu, disebabkan ketamakan yang luar biasa oleh peneroka Eropah, kawanan Bison yang ada di situ hampir pupus dan tanah puak Lakota dirampas sedikit demi sedikit.

Melihatkan konflik yang tidak berkesudahan di antara Amerika Syarikat dan juga puak Lakota, satu perjanjian ditandatangani di Fort Laramie pada tahun 1851. Mengikut perjanjian tersebut, Amerika Syarikat berjanji akan mengiktiraf kedaulatan Great Plains di bawah kekuasaan puak Lakota dengan syarat puak Lakota memberikan laluan yang selamat kepada pedagang dan rombongan Amerika Syarikat dari Missouri ke Oregon.

Puak Lakota menghormati perjanjian tersebut dan ini membolehkan satu jalan perdagangan yang selamat wujud dari timur ke barat Amerika Syarikat. Berbeza pula jika dilihatkan pada Amerika Syarikat, janji mereka untuk menghormati kedaulatan puak Lakota hanyalah omongan kosong. Pada dasarnya memanglah Amerika Syarikat mewujudkan zon pemuliharaan di sekitar Great Plains bagi memastikan puak Lakota tidak diganggu. Namun begitu, Amerika Syarikat tidak pula menghalang penduduknya sendiri yang datang ke tanah Lakota dan membuka kawasan itu menjadi tempat penempatan mereka. Sedikit demi sedikit tanah yang ada dalam zon pemuliharaan diambil dan dijadikan tempat tinggal oleh peneroka kulit putih (Macam pernah dengar kan?)

Pengkhianatan yang dilakukan oleh Amerika Syarikat membuatkan orang asli Lakota berang. Serangan mula dilancarkan oleh puak Lakota terhadap penempatan kulit putih, tetapi disebabkan oleh kekangan teknologi dan juga kemampuan bertempur,ianya dengan begitu mudah sekali dipatahkan oleh tentera Amerika Syarikat. Melihatkan masa depan yang semakin malap, dan keadaan orang asli yang semakin tertekan, satu agama baru bercambah dalam kalangan orang asli dan bakal menjadi pencetus kepada peristiwa berdarah.

Ghost Dance merupakan sebuah agama baru yang dianut oleh puak Lakota dan diasaskan oleh Wovoka. Menurut mereka, Jesus Christ, telah turun ke bumi semula sebagai orang asli Amerika. Wovoka meyakinkan pengikutnya bahawa Jesus Christ yang dilahirkan semula itu akan membawa kesemua orang asli ke tanah yang dijanjikan dan akan menghidupan kembali kawanan Bison yang hampir pupus. Orang asli Lakota hanya perlu melakukan Ghost Dance bagi memastikan peristiwa yang diramalkan itu berlaku. Agama tersebut tersebar luas diseluruh zon pemuliharaan dan ini menimbulkan kebimbangan kepada orang kulit putih yang tinggal berdekatan.

Amerika Syarikat yang ingin melindungi penduduk mereka mula bertindak. Semua penghulu orang asli ditangkap bagi memastikan tiada sebarang bentuk pemberontakan boleh berlaku. Salah seorang yang ingin ditangkap adalah Sitting Bull. 40 orang polis orang asli dikerahkan untuk menahan Sitting Bull, namun disebabkan oleh keengganan Sitting Bull, pertempuran akhirnya tercetus menyebabkan Sitting Bull dan beberapa anggota polis terbunuh. Pengikutnya yang takutkan pembalasan dari Amerika Syarikat berhijrah bagi mencari perlindungan dari penghulu Spotted Elk.

Spotted Elk bersama dengan pengikut Sitting Bull dan pengikutnya sendiri berhijrah keluar pula bagi mencari perlindungan dari Red Cloud. Sewaktu perjalanan, mereka terserempak dengan 7th Cavalry Regiment yang akhirnya mengiringi mereka ke Wounded Knee. Atas arahan tentera Amerika Syarikat, 7th Cavalry meminta Spotted Elk dan pengikutnya untuk menyerahkan semua senjata. Disebabkan keengganan mereka, pertempuran mula tercetus. Sesetengah sejarawan menjangkakan sebanyak 300 orang asli terkorban di Wounded Knee termasuklah wanita dan kanak-kanak menjadikan ia sebagai salah satu pembunuhan besar-besaran yang paling kejam oleh tentera Amerika Syarikat terhadap kaum orang asli di sana.

Booker DeWitt digambarkan sebagai salah seorang anggota yang menyertai pembunuhan besar-besaran di Wounded Knee. Kekejaman teruk yang beliau lakukan menimbulkan rasa bersalah yang amat besar dalam dirinya sehingga menyebabkan beliau berhasrat untuk menjalani upacara pembaptisan bagi “menyucikan” dosanya. Seperti yang kita semua sedia maklum, Booker DeWitt menolak pembaptisan itu pada saat-saat akhir dan ini membawa kepada fasa kedua di dalam hidup beliau; sebagai anggota agensi Pinkerton.

Pemberontakan Pinkerton (Pinkerton Rebellion)

Pinkerton merupakan sebuah agensi detektif yang diasaskan oleh Allan Pinkerton pada tahun 1850. Sebagai sebuah agensi penyiasatan yang sangat masyhur dalam sejarah, Pinkerton pernah pada satu-satu masa mempunyai anggota yang lebih ramai dari tentera Amerika Syarikat sendiri. Pinkerton mula dikenali di seluruh Amerika apabila mereka berjaya mematahkan rancangan untuk membunuh Presiden Lincoln pada tahun 1861.

Dari saat itu khidmat Pinkerton digunakan secara meluas sama ada dari kerajaan, individu ataupun dari pihak korporat. Ditambah pula dengan portfolio yang meluas dalam penyiasatan, sekuriti dan juga ketenteraan, Pinkerton merupakan agensi persekutuan pertama di Amerika Syarikat dan menjadi antara model menjadi rujukan FBI ketika penubuhannya. Namun begitu, tidak semua yang baik itu, dapat dikaitkan dengan Pinkerton. Pinkerton juga sangat dikenali dalam sejarah sebagai “tentera” golongan industrialis.

Pada penghujung kurun ke-19, revolusi perindustrian ke-2 sedang memuncak di Amerika Syarikat. Teknologi pembuatan keluli yang diperkenalkan oleh Henry Bassemer dan diperkemaskan lagi oleh Andrew Carnegie membolehkan keluli dihasilkan secara besar-besaran. Pada tahun 1889, hasil keluaran keluli dari Amerika Syarikat mengatasi United Kingdom dan kebanyakan darinya dihasilkan di kilang milik Carnegie.Tetapi teknologi yang baru ini juga datang dengan sisi gelapnya.

Jika pada masa dahulu, pembuatan keluli memerlukan keupayaan pekerja mahir, kini dengan kewujudan Proses Bassemer, khidmat mereka tidak lagi diperlukan dan mereka dibayar pada harga pekerja biasa. Ini menimbulkan kemarahan dalam kalangan pekerja mahir yang menganggotai kesatuan pekerja terkuat di Amerika Syarikat (Amalgamated Association of Iron and Steel Workers (AA)). Kemampuan AA terbukti apabila pada tahun 1889, mereka berjaya memaksa Carnegie dan industrialis untuk menandatangani perjanjian bersama selama 3 tahun bagi melindungi golongan pekerja mahir.

Namun begitu, perjanjian pada tahun 1889 itu menyaksikan Carnegie kerugian besar. Beliau tidak dapat memaksimakan output keluli yang sepatutnya mampu dikeluarkan oleh kilangnya di Homestead dek kerana peraturan pekerja yang beliau tandatangani. Carnegie mengarahkan Henry Clay Frick (seorang lagi industrialis) bagi memecahkan dominasi AA yang pada hematnya sudahpun menguasai kilangnya di Homestead.

Mengikut dakwaan sesetengah orang, Frick mengupah Pinkerton bagi melakukan kerja-kerja penyiasatan dan juga pencerobohan bagi mendapatkan maklumat dan menimbulkan curiga dalam kalangan AA sendiri. Frick juga mengambil langkah untuk menutup kilangnya dari dimasuki golongan AA, memasang kawat besi dan juga membina menara keselamatan lengkap dengan penembak hendap. Ini semua bagi memastikan yang ahli AA tidak dapat menganggu operasi harian di kilang Homestead.

Tindakan yang diambil oleh Frick itu menaikkan berang AA lantas mereka melancarkan piket dan boikot di Homestead. AA berjaya mempengaruhi sehingga 5000 orang penduduk Homestead untuk bersama dengan mereka menjalankan demonstrasi dan cuba untuk merempuh sekatan di kilang milik Carnegie. Frick lantas mengupah 300 orang Pinkerton untuk menghalang kumpulan perusuh AA sehingga berlaku pertempuran di antara AA dan juga Pinkerton.9 orang anggota AA terkorban termasuk 7 orang anggota Pinkerton sendiri, namun begitu, hasrat Frick tercapai kerana AA berpecah sejurus selepas Pemberontakan Pinkerton dek kerana kesan buruk dari demonstrasi mereka sehingga melibatkan korban nyawa.

Apa kaitannya peristiwa di atas dengan Bioshock Infinite? Booker digambarkan sebagai bekas anggota Pinkerton yang sering dipertanggungjawabkan untuk melindungi industrialis dan mengawal Kesatuan Pekerja. Disebabkan kemampuan Booker itulah Jeremiah Fink sendiri inginkan Booker sebagai Ketua Sekuriti di syarikatnya bagi mengawal pekerja-pekerja Fink Manufacturing untuk mengelakkan sebarang pemberontakan dari berlaku. Layanan seperti sampah oleh Fink terhadap pekerjanya dalam Bioshock Infinite mengambil banyak inspirasi dari peristiwa sejarah sebenar yang berlaku ketika Revolusi Industri yang ke-2.

Boxer Rebellion

Selain dari protagonis Booker DeWitt, Columbia juga mempunyai sejarahnya sendiri yang mengambil banyak inspirasi dari peristiwa sejarah sebenar. Antaranya adalah Chicago World Fair 1893 di mana buat pertama kalinya perancangan untuk Bandar Columbia didedahkan pada dunia sebagai satu projek dibawah biayaan kerajaan Amerika Syarikat. Setelah Columbia siap dibina,ia terus diiktiraf sebagai salah satu negeri di bawah persekutuan Amerika Syarikat sehinggalah pada tahun 1902, apabila Columbia secara rasminya keluar dari Amerika Syarikat disebabkan oleh serangan terbuka yang mereka lancarkan ketika Boxer Rebellion.

Boxer Rebellion merupakan satu lagi peristiwa sejarah sebenar yang dipaparkan dalam Bioshock Infinite. Di penghujung kurun ke-19, kuasa Barat dan juga Jepun sudah berjaya mempengaruhi Dinasti Qing untuk menerima campur tangan mereka dalam hal ehwal ekonomi China. Sesetengah wilayah di Cina diberikan kepada beberapa negara Eropah lantas menimbulkan ketidakpuasan hati dalam kalangan rakyat setempat. Ditambah pula dengan bencana alam seperti banjir dan kebuluran yang melanda China, keadaan itu bagaikan minyak yang memarakkan lagi api kemarahan rakyat China kepada pendatang asing.

Boxer Rebellion mendapat namanya dari persatuan rahsia yang memulakan pemeberontakan tersebut. Society of Righteous and Harmonious Fists menggunakan seni pertahanan diri yang menurut dakwaan mereka boleh menjadikan mereka kalis peluru. Orang Eropah dan pendakwah Kristian memberikan mereka gelaran Boxer selepas melihat aksi mereka dalam mempersembahkan seni pertahanan diri mereka ketika melancarkan serangan.

Kemuncak pemberontakan ini berlaku pada tahun 1900 apabila lebih daripada 20,000 orang pemberontak menyerang wilayah yang dikuasai oleh kuasa asing. Dikatakan terdapat lebih dari 400 orang tentera kuasa asing yang cuba bertahan di sebalik kubu yang menempatkan pegawai dan ahli keluarga mereka. Serangan itu berlanjutan sehinggalah beberapa minggu dan akhirnya berjaya dipatahkan apabila pakatan berikat dari 8 negara (Austria-Hungary, Perancis, Jerman,Itali, Jepun, Rusia, United Kingdom dan Amerika Syarikat) mendarat di China.

Berikutan dari peristiwa itu, kerajaan China terpaksa menandatangani Protokol Boxer pada 7 September 1901. Ini membolehkan negara-negara asing menempatkan tentera mereka di China dan memaksa kerajaan China untuk menghukum mereka yang terlibat dalam Boxer Rebellion. Disamping itu kerajaan China perlu membayar sebanyak $ 330 juta pampasan perang kepada semua negara yang terlibat. Peristiwa ini memberi kesan yang besar kepada Dinasti Qing dan melemahkan lagi Dinasti itu sehinggalah Dinasti itu digulingkan pada tahun 1912.

Peristiwa ini diadaptasi dalam Bioshock Infinite bagi menunjukkan sifat dan sikap yang ditunjukkan oleh Columbia dan penduduknya kepada mereka yang bukan berkulit putih. Bagi penduduk Columbia, bangsa kulit putih adalah bangsa yang dipilih tuhan dan bangsa-bangsa lain seperti orang Cina, orang asli Amerika, dan juga orang kulit hitam, adalah bangsa yang berstatus rendah yang hanya layak berada dibawah pemerintahan orang kulit putih.

Rumusan

Nah, 3 peristiwa sejarah yang sememangnya berlaku dan dipaparkan dengan berat dalam permainan video yang hebat ini. Tapi bukan  ini sahaja peristiwa sejarah sebenar yang ada dalam Bioshock Infinite. Bioshock Infinite juga memaparkan peristiwa-peristiwa sejarah yang lain seperti, Peristiwa John Wilkes Booth membunuh Presiden Lincoln, Sejarah Beach Boys, World Fair di Chicago pada tahun 1893, pelancaran Titanic pada tahun 1911, sejarah Revolusi Amerika, dan juga simbolik Columbia itu sendiri. Disetiap inci bandar Columbia itu penuh dengan sejarah yang boleh kita pelajari dan jadikan pedoman.

Dalam bahagian ke-2 pula, saya akan bedah teknologi dan penemuan sains yang dipaparkan dalam mahakarya ini dan sejauh manakah kebenarannya jika dibandingkan dengan dunia nyata.

Rujukan

Steward,Andrews (September, 2013), “Review of Bioshock Infinite” Trusted Reviews

Cowen,Nick (Mac,2013), “Bioshock Infinite-Review” The Guardian

Ries,Brien (Mac, 2013),“BioShock Infinite’ Review: Already the Game of the Year” The Daily Beast

Hollingworth,David (Mac,2013), “Understanding the real history of Bioshock: Infinite” PC Authority

Serwer,Adam (Mei, 2013), “BioShock Infinite: An American History Lesson Where You Get to Blow Shit Up” MotherJones

Klein,Christopher (Disember, 2015), “Remembering the Wounded Knee Massacre” History

McNamara, Robert (Januari,2018), “The Homestead Steel Strike-Battle of Strikers and Pinkertons Shocked America in 1892” ThoughtCo.

Szczepanski,Kallie (Januari, 2018), “What Was the Boxer Rebellion?” ThoughtCo.


Tuanku Muhriz: The Return of the King

Tidak keterlaluan jika dikatakan bahawa Yang Di-Pertuan Besar Negeri Sembilan Tuanku Muhriz Ibni Almarhum Tuanku Munawir adalah seumpama watak Stryder atau Aragorn di dalam epik fiksyen Lord of The Rings, iaitu seorang pewaris takhta sah yang diketepikan haknya sebagai raja. Cuma jika di dalam LOTR, Aragorn dinafikan haknya sebagai raja kerana perebutan takhta dan penyelewengan kuasa sesama manusia, Tuanku Muhriz pula tidak ditabal sebagai Yang Di-Pertuan Besar selepas kemangkatan ayahandanya Tuanku Munawir pada 1967 kerana faktor umur baginda tuanku ketika itu hanya 18 tahun, dinilai sebagai terlalu muda untuk diangkat menjadi raja, atau di Negeri Sembilan digelar sebagai Yamtuan Besar.

Tanggungjawab menduduki takhta ketika itu diambil oleh bapa saudaranya iaitu Almarhum Tuanku Jaafar Ibni Tuanku Abdul Rahman sehingga baginda mangkat pada 2008 dan digantikan atau dikembalikan semula pada susur galur asal dengan darah raja yang tulen iaitu Tuanku Muhriz.

Setelah lama baginda Tuanku Muhriz berkelana, membina kerjaya korporat sebagai peneraju syarikat pengiklanan, pembinaan, kejuruteraan di dalam dan di luar negara dan yang terakhir sebagai CEO Bangkok Bank, baginda tuanku dan keluarganya kini ‘pulang ke telapak’ setelah lama menjalani hidup berkeluarga seumpama rakyat biasa dan berjiwa kebanyakan sebelum menduduki takhta ini.

Sesungguhnya, sistem pentadbiran dan pemilihan raja di Negeri Sembilan sejak sekian lama menggunakan aturan Adat Perpatih. Ia juga adalah antara rujukan utama dan tulang belakang yang membentuk Majlis Raja-Raja serta Sistem Raja Berpelembagaan di Malaysia.

Melalui kaedah saringan calon dan persetujuan melalui konsensus sebulat suara menggunakan Adat Perpatih, baginda Tuanku Muhriz telah dipilih sebulat suara oleh Undang Yang Empat sebagai Yang Dipertuan Besar Negeri Sembilan Yang Ke-11.

Baginda Tuanku Muhriz adalah “Raja yang kembali menduduki takhta.”

Atau dalam peribahasa Melayu disebut sebagai “Umpama sirih pulang ke gagang.”

Hari ini, genaplah keputeraan ke-69 DYMM Yang Di-Pertuan Besar Negeri Sembilan Tuanku Muhriz Ibni Almarhum Tuanku Munawir.

Sekalipun baginda tuanku lama hidup berkelana di luar lingkungan Adat Perpatih, ingatan dan hati beliau sentiasa menjunjung tinggi adat yang satu ini. Sepanjang naungan baginda tuanku, minat dan fokus baginda dalam menyelesaikan banyak isu-isu tergantung berkenaan Adat Perpatih banyak membantu mencari titik penyelesaian dan jalan keluar.

Sepanjang tahun lepas sahaja, melalui titah perintah baginda tuanku, ditubuhkan Jawatankuasa Khas Dewan Keadilan Adat Perpatih. Hasil dapatan jawatankuasa ini kemudiannya dipersembahkan kepada Tuanku, kemudian kepada Undang Yang Empat. Akhirnya krisis selama hampir dua tahun menentukan Undang Luak Johol akhirnya selesai dengan pertabalan Undang Luak Johol yang baharu.

Jawatankuasa yang sama juga kini sedang berusaha sebaik mungkin bagi menentukan siapa yang layak menjadi Undang Luak Jelebu, krisis empat tahun yang belum selesai. Ia akan terus giat dilaksanakan, sehingga perut yang benar-benar layak mendapat tempat seadil-adilnya.

Baginda Tuanku yang juga sentiasa dibantu oleh Menteri Besar Negeri Sembilan yang berwibawa, Dato’ Seri Utama Haji Mohamad Bin Haji Hasan memastikan semua urusan pentadbiran dan kepimpinan sivil negeri berjalan lancar, adil, saksama, telus dan berintegriti.

Ujian terbesar baginda tuanku tahun lalu ialah kemangkatan anakandanya, Tunku Alif Hussein Saifuddin Al-Amin ibni Tuanku Muhriz yang merupakan seorang putera istimewa yang telah lama bertarung dengan pelbagai komplikasi sebagai anak istimewa. Pemergian anakanda Tunku Alif betul-betul selang sehari sambutan keputeraan baginda Tuanku yang ke 69 tahun lalu. Salam takziah Tuanku.

Alhamdulillah, kami dengan rendah diri merafak sembah setinggi-tinggi penghargaan tahniah diucapkan. Semoga Tuanku terus menerus memayungi Negeri Sembilan, negeri beradat negeri berdaulat. Semoga Allah terus menerus memanjangkan umur dan memberi kekuatan kepada tuanku untuk memimpin kami dengan kebijaksanaan dan penuh kasih sayang kepada kami hamba rakyat.

Gambar menunjukkan persamaan rupa paras baginda Tuanku Muhriz dengan moyang baginda, Almarhum Tuanku Muhammad Ibni Almarhum Tuanku Antah.

Wajah baginda tuanku saling tak tumpah dengan wajah moyangnya sendiri.

Semoga dengan izin dan keberkatanNya, tuanku terus dikurniakan kesihatan, ketajaman buah fikiran agar dapat memaju dan menaungi kami sekalian hamba rakyat membawa Negeri Sembilan kepada kejayaan yang lebih gemilang di masa-masa mendatang. InsyaAllah.

Dirgahayu Kebawah Duli Tuanku,
 Dirgahayu Kebawah Duli Tuanku,
 Dirgahayu Kebawah Duli Tuanku!


Bolehkah Kita Menjejaki Semua Jurai Susurgalur Kita Sehingga Nabi Adam A.S?

Jawapan saya pada tajuk di atas ialah MUSTAHIL.

Sebab:

1) Sebab pertama: untuk menjejaki maklumat kesemua leluhur kita, itu adalah mustahil, walaupun hanya sekadar mengetahui nama mereka.

Bayangkan: Setiap individu memiliki dua orang ibu bapa, empat orang datuk dan nenek (setakat ini mudah), lapan orang moyang (perlukan sedikit usaha), 16 orang cilawagi (hmm…), 32 orang cakawari dan seterusnya yang setiap peringkat leluhur perlu diganda dua: 64, 128, 256….

Ini mesti diambil kira daripada setiap jurai kedua-dua belah ibu dan bapa mereka. Daripada kiraan tersebut, kita sebenarnya mempunyai seramai 4,096 orang moyang yang ke-10!!! (great-great-great-great-great-great-great-great-great-great grandparents).

Katakanlah secara amnya purata empat generasi dilahirkan dalam masa seabad, jadi moyang kita yang ke-10 hidup sekitar pertengahan abad ke-18, baru kurang tiga abad yang lalu, nenek moyang kita dah seramai itu. Oleh sebab itu, secara amnya, salasilah lebih ditumpukan dan diutamakan pada jurai sebelah bapa sahaja, walhal setiap jurai adalah penting. Kita ini lahir daripada campuran genetik jutaan manusia yang semuanya berasal daripada Nabi Adam dan Hawa A.S.

Umpamakan sebatang pokok hutan yang lebat rimbunannya. Makin tinggi ke atas makin banyak bercabang dan beranting, tapi berakhir dengan pucuk yang paling tinggi. Walaupun bagi golongan kerabat diraja dan bangsawan sekalipun, mereka tiada rekod berkenaan semua leluhur mereka daripada setiap jurai.

2) Sumber rekod yang berautoriti dan rujuk silang yang terhad. Seperti yang diperkatakan sebelum ini, secara  amnya, dalam masa seabad, purata kira-kira empat atau lima generasi manusia boleh dilahirkan. Rekod ada pelbagai jenis sama ada rekod bertulis, rekod lisan turun temurun mahupun rekod digital.

Dalam sejarah Tanah Melayu ini, rekod bertulis berkenaan dengan sijil kelahiran, rekod pekerjaan, sijil nikah dan sijil kematian hanya bermula sekitar akhir abad ke-19 (akhir tahun 1800). Rekod-rekod kerja pegawai kerajaan ada mencatatkan tahun kelahiran mereka. Untuk abad ke-18 ke atas (1799), hampir tiada rekod bertulis berkenaan perkara-perkara di atas bagi masyarakat rakyat biasa.

Rekod yang didokumentasikan atau daripada pihak berautoriti seperti kerajaan amatlah penting dalam mengesahkan sesuatu maklumat, terutamanya daripada sumber lisan turun temurun. Jika terdapat sumber rekod bertulis lain yang berautoriti dan bebas daripada sumber rekod bertulis lain, akan lebih menguatkan maklumat tersebut. Foto paling awal juga hanya muncul lewat abad ke-19 (akhir tahun 1800-an).

Bagaimana pula nak menjejaki rekod bertulis seawal tahun 1500-an, abad ketujuh Masihi, abad-abad sebelum tahun Masihi? Memang tak masuk akal. Penulis tak nafikan bahawa ada keluarga yang menyimpan catatan salasilah leluhur keluarga mereka berabad lamanya daripada satu generasi ke generasi seterusnya terutamanya jika leluhur mereka adalah tokoh-tokoh terkemuka suatu ketika dahulu, walau bagaimanapun, catatan tersebut juga ada permulaannya (tidak sehingga manusia pertama atau Nabi Adam A.S) dan semestinya catatan tersebut perlu tertumpu pada satu jurai keturunan utama iaitu jurai sebelah bapa.

3) Keterbatasan masa dan kewangan untuk kajian. Ini juga penting kerana kajian memerlukan masa yang lama, kewangan yang banyak untuk tujuan pendokumentasian, lawatan ke arkib dan kajian lapangan. Kita memerlukan bantuan daripada saudara mara lain yang berkongsi leluhur yang sama terutamanya jika nenek moyang kita mempunyai ramai anak dan setiap anak mereka mempunyai ramai waris.

Kadang-kala, barangan yang dipusakai daripada nenek moyang kita seperti dokumen dan foto tidak semestinya berada dalam simpanan seseorang waris sahaja, barangan-barangan tersebut berselerakan disimpan oleh waris-waris yang lain. Contoh, waris keluarga anak sulung menyimpan sijil kelahiran datuknya, waris keluarga anak ketiga pula menyimpan foto arwah datuknya. Umpama “puzzle” yang berselerakan di mana-mana, perlu mencari, menyusun dan mencantumkan kembali semua kepingan “puzzle” tersebut.

Jadi, kita memerlukan masa untuk temu ramah, pergi ke setiap rumah mereka, mendapatkan keizinan dan mengkaji barangan-barangan penting tersebut. Ini semestinya memerlukan masa lapang yang banyak. Selain itu, sekiranya nenek moyang kita merupakan seorang perantau daripada negeri lain, kita perlu ke negeri atau negera tersebut bagi bertemu waris-waris lain yang berada di sana untuk tujuan penyelidikan.

Sekiranya leluhur kita seorang pegawai kerajaan atau orang penting dalam kerajaan pula, kita perlu membuat penyelidikan di arkib-arkib tertentu sekiranya rekod maklumatnya ada disimpan. Semua perlukan dana kewangan untuk pengangkutan, penginapan dan pendokumentasian. Apatahlagi jika kita mengkaji semua jurai leluhur, kajian tersebut memerlukan masa lapang yang sangat lama, dana kewangan yang sangat banyak dan kerjasama daripada semua waris serta saudara mara.

Oleh sebab itu saya katakan mustahil kita generasi pada masa kini dapat mengumpulkan semua nama leluhur kita daripada semua jurai sehingga ke Nabi Adam dan Hawa A.S. Mesti ada batasan masa dan peringkat leluhur sehingga mana kita dapat menjejak maklumat mereka daripada sumber-sumber yang berautoriti.

Lagi tinggi ke atas kita dapat jejeki, lagi hebat. Jangan lupa catat sumber dan simpan sebarang dokumen asal atau salinannya. Lebih baik buat salinan digital dokumen-dokumen atau foto-foto asli tersebut. Catatkan sumber lisan sekiranya maklumat diperoleh melalui jalan tersebut untuk kajian pada masa akan datang.

Jika tiada sebarang saudara mara kita yang belum pernah mendokumentasikan salasilah leluhur, apa kata kita yang mulakan dahulu, sementara ada generasi-generasi tua. Kajian ini bukanlah untuk menuntut takhta, kedudukan atau pangkat, tapi untuk kepuasan diri, meneladani tokoh-tokoh leluhur dan mengetahui asal usul diri.

Percayalah, pendokumentasian salasilah ini merupakan sesuatu yang sangat menarik dan boleh mendatangkan kepuasan pada diri kita, lebih-lebih lagi jika kita dapat mengetahui asal usul keturunan kita daripada sesuatu yang tidak dijangka. Sebagai contoh, saya pernah menonton dokumentari bagaimana usaha seorang warga Amerika berbangsa Afrika-Amerika yang berkulit gelap berjaya menjejak salah seorang leluhurnya yang berbangsa Cina dan berasal daripada tanah besar China.

Contoh lain ialah Perdana Menteri United Kingdom pada masa kini iaitu Boris Johnson yang berbangsa Eropah, beragama Kristian, menjejak susurgalur moyangnya yang berbangsa Turki, seorang tokoh politik, beragama Islam, bahkan seorang Hafiz al-Qur’an.

Saya ada menulis artikel berkenaan sedikit tips menjejak susurgalur dalam laman web The Patriots, bertajuk: “Ketahuilah Perihal Nenek Moyangmu!” yang ditulis pada tahun 2017 yang lalu.


China Sedang Menghasilkan Super Solider Macam Captain America

Joseph Stalin menikmati pengaruh besar selepas Vladimir Lenin merangkul kuasa di Rusia. Beliau banyak menyumbang dalam kerajaan Lenin, bersama Leon Trotsky dan Yakov Sverdlov.

Stalin, Sverdlov dan Trotsky ialah tiga penguasa yang selamba boleh masuk dalam pejabat Lenin tanpa sebarang temu janji (Kotkin, 2014).

Kesempatan ini memberikan gambaran penuh tentang keadaan Rusia. Stalin tahu banyak perkara, terutamanya tentang kelemahan dalam T3nt3ra Merah.

Jadi selepas mengambil alih pada 3 April 1922, Stalin seperti ahli-ahli politik lain mahu membuat perubahan.

Beliau terdengar pasal seorang pakar biologi bernama Ilya Ivanov, yang ketika itu sudah popular dalam kalangan pucuk kepimpinan.

Ivanov menggunakan kaedah permanian beradas (artificial insemination), yang memudahkan pemb14kan kuda.

Teknologi ini mengeluarkan air mani daripada seekor kuda jantan. Benih ini disemai dalam 500 ekor kuda betina, yang semuanya bunting (secara semulajadi, seekor kuda jantan membuntingkan 30 ekor kuda betina).

Stalin mahu menggunakan perkhidmatan Ivavov… tetapi bukan untuk kuda. Walaupun Soviet berdepan dengan masalah jaminan makanan. Kepintaran Ivanov tidak digunakan untuk menternak ayam, babi, kambing atau lembu.

Sebaliknya Ivanov dikehendaki membuntingkan cimpanzi… dengan benih manusia. Kerana Stalin mahu “seorang yang kebal – takkan rasa s4k1t, lapar mahupun boleh mengalami ker4cµnan makanan” (Newsroom, 2005).

Ivanov menggunakan banyak kaedah. Di Paris, beliau memasangkan buah z4k4r cimpanzi pada orang-orang berumur atas dakyah “terapi pemulihan”.

Ada sekali beliau memasangkan ovari wanita dalam seekor cimpanzi bernama Nora. Di Guinea, tiga ekor cimpanzi disuntik air mani manusia.

Ketiga-tiga cara ini gagal. Tinggal satu-satunya cara perlu beliau cuba – suntik air mani cimpanzi dalam rahim wanita.

20 ekor cimpanzi dibawa dari Guinea ke Abkhazia.

Perjalanan laut ini terlalu jauh. Hanya empat sahaja yang selamat sampai. Ivanov berjaya mendapatkan lima wanita Rusia yang rela hamil anak beruk. Tetapi apabila eksperimen bermula, hanya seekor cimpanzi sahaja yang hidup.

Itupun Tarzan sudah berusia 26 tahun dan mempunyai pend4r4han otak. Gagal, gagal dan gagal – akhirnya Ivanov diusir ke Kazakhstan dan men1ngg4l dunia setahun kemudian (P41n, 2008).

Arang Pada Muka Komunis

Eksperimen Ilya Ivanov selamanya menjejaskan imej Soviet. Sebuah negara gagal sampai wanita mereka sanggup menghamilkan anak cimpanzi. Itulah propaganda ditaburkan, untuk menjatuhkan m4rµah seorang mµsµh.

Kejatuhan Soviet tidak mengakhiri kuasa komunis. Secara perlahan, Deng Xiaoping memulakan pembaharuan hingga China menjadi kiblat perindustrian. Padahal dahulu China hanya lopak pertanian, dengan sejarah yang hebat.

Tetapi sekarang ini kenangan Ivanov telah kembali – kerana Amerika Syarikat mendakwa China sedang cuba membuat superhuman.

Cuma kali ini jangan bayangkan Andy Serkis yang disunting menjadi Caesar dalam Planet of the Apes.

Katanya beberapa anggota PLA sedang melalui ujian sekarang ini. Jadi bayangkan Steve Rogers, dengan muka Wong (kawan Dr. Strange). Ataupun watak Jean-Claude Van Damme dalam Universal Soldiers.

Bukan lagi beruk dalam rahim orang, China sekarang ini sedang cuba menyunting genetik menggunakan suatu kaedah bioteknologi bernama CRISPR (Kania & VornDick, 2019).

Setakat ini CRISPR digunakan untuk merawat peny4k1t genetik dalam tumbuh-tumbuhan.

Bagi Dunia Barat, memang kerja gila kalau guna CRISPR untuk manusia yang sihat. China walau bagaimanapun memahami penc4bµlan etika dengan naratif berbeza.

Jadi dalam usaha untuk menandingi NATO sebagai kuasa dominan dalam bidang ket3nt3raan, ini mungkin jendela penting bagi China. Tetapi hanya masa saja boleh mendedahkan jika mereka mampu menjayakan program ini.

RUJUKAN:

Kania, E., & VornDick, W. (2019, Oktober 8). China’s (ditapiskan) Biotech Frontier: CRISPR, (ditapiskan)-Civil Fusion, and the New Revolution in the (ditapiskan) Affairs. The Jamestown Foundation.

Kotkin, S. (2014). Stalin: Paradoxes of Power, 1878-1928. London: Allen Lane. Halaman 226.

Newsroom. (2005, Disember 20). Stalin’s half-man, half-ape superwarriors. The Scotsman.

P41n, S. (2008, Ogos 20). (ditapiskan) form the past: The Soviet ape-man (ditapiskan).NewScientist.

Kami sedang menjual dua buah buku terbaru kami, Mantera Alam Melayu dan juga Genesis. Minat nak tahu mantera silam nenek moyang kita? Bantu kami untuk terus berjuang memberikan ilmu percuma dengan membeli buku terbaru keluaran kami di Shopee kami.


Pencuci Mulut Yang Berupa Najis

Thailand merupakan sebuah negara di benua Asia Tenggara yang bersempadan dengan negara Malaysia, India, Myanmar, Laos dan Kemboja. Negara seluas 513 120 kilometer persegi (km2) itu mempunyai penduduk hampir 70 juta orang.

Untuk pengetahuan semua, negara tersebut mempunyai 76 wilayah ataupun “Changwat (จังหวัด)” dan sebuah Kawasan Pentadbiran Istimewa yang bernama “Bangkok”. Setiap wilayah diketuai oleh seorang gabenor yang dilantik oleh kerajaan pusat.

Dalam banyak-banyak tempat di negara Gajah Putih itu, terdapat satu Changwat yang berjaya menarik perhatian penulis artikel ini. Changwat yang dimaksudkan adalah Pathum Thani.

DI MANAKAH TERLETAKNYA PATHUM THANI?

Pathum Thani (ปทุมธานี) adalah sebuah changwat yang terletak di kawasan tengah negara itu. Changwat seluas 1 526 km2 itu mempunyai penduduk seramai lebih 1.14 juta orang.
Di sekitar utara Pathum Thani, terdapat sebuah premis perniagaan yang pernah tular dalam pelbagai media. Premis tersebut menjual makanan pencuci mulut.

Premis tersebut adalah bernama Kedai Pencuci Mulut Thai Wilaiwan ataupun nama asalnya “K̄hnm thịy b̂ān wilịwrrṇ (ขนมไทยบ้านวิไลวรรณ)”. Kedai tersebut masing-masing terletak 1.8 km dari Bangkok, Thailand dan 1464.5 km dari Kuala Lumpur, Malaysia.

KEDAI PENCUCI MULUT THAI WILAIWAN

Sekitar tahun 2017, kedai tersebut pernah tular dalam pelbagai media. Hal ini kerana, pemiliknya iaitu Wilaiwan Mee Nguen telah mengeluarkan hidangan pencuci mulut yang baharu.

Pencuci mulut ciptaan beliau bukanlah seperti pencuci mulut yang biasa. Jika kita melihatnya, barangkali kita akan berasa sedikit tidak selesa. Hal ini kerana, rekabentuk pencuci mulut itu adalah seperti bentuk sisa buangan haiwan ataupun manusia.

PUDING NAJIS

Sebelum ini, kedai tersebut tular dengan pencuci mulut yang berbentuk janin anjing. Kali ini, puding yang berbentuk najis. Puding tersebut kelihatannya berlendir. Pencuci mulut  berkenaan mempunyai banyak pilihan warna iaitu warna kuning sehinggalah perang gelap.
Riuh-rendah mengenai kewujudan Puding Najis itu telah ditenangkan oleh pemilik sendiri.
Di halaman Facebook, beliau yang berusia 30 tahun itu telah mendakwa sebanyak 56 puding telah terjual sejak kali pertama diumumkan.

“Sangat pelik, tiada orang lain yang membuat bentuk najis. Orang ramai sangat menyukai ini!” kata Wilaiwan Mee Nguen dalam sebuah media tempatan di dapur rumahnya.
Di sebalik bentuk yang memberi perasaan ketidakselesaan kepada orang ramai, puding tersebut diperbuat daripada santan, gelatin dan pewarna makanan.

ILHAM PENGHASILAN PUDING NAJIS

Wilaiwan berkata, idea dalam membuat Puding Najis tersebut adalah dari pelanggannya. Salah seorang pelanggannya meminta bentuk pencuci yang luar biasa. Beliau yang menerima permintaan pelanggannya telah membuat keputusan untuk membuat bentuk yang menarik perhatian.

Pemiliknya menjelaskan, mereka berkemungkinan besar telah biasa melihat puding yang berbentuk pelbagai jenis bunga. Jadi, kewujudan puding ini dianggap kelakar kepada orang Thailand.

ALAMAT KEDAI PENCUCI MULUT

Kepada pembaca yang ingin ke Thailand selepas segalanya reda, anda boleh ke sana dengan menggunakan alamat di bawah.

“8 Soi Mu Ban Mueang Pracha 8, Bang Khu Wat, Mueang Pathum Thani District, Pathum Thani 12000, Thailand”

Anda boleh merasai kelazatan pencuci mulut Puding Najis ini dengan harga 25 Bhatt sahaja ataupun bersamaan dengan RM 3.38. Penukaran kepada matawang Malaysia itu adalah pada saat artikel ini ditulis.

Kesimpulannya, itu adalah maklumat ringkas tentang kewujudan pencuci mulut yang berbentuk sisa buangan manusia ataupun haiwan. Soalan penulis kepada para pembaca, adakah anda ingin merasai kelazatan pencuci mulut itu? Harap berikan maklumbalas anda kepada kami di dalam ruangan komen di bawah.

Selain itu, adakah anda pernah mendengar tentang apa-apa makanan yang berbentuk sisa buangan manusia ataupun haiwan? Harap berikan juga maklumbalas anda kepada kami di dalam ruangan komen di bawah.

RUJUKAN:

Poop Pudding: Thai people go crazy for crap-shaped snack https://coconuts.co/bangkok/news/poop-pudding-thai-people-go-crazy-crap-shaped-snack-photos/?fbclid=IwAR14BZRiRU6v8I9aQ1jwCx3N-I_S6BM1qMKQdxP2o2ByqvOW2ylhjVEAtl

In Thailand, A Dessert-Maker Is Flooded With Poop-Shaped Sweet Orders. https://www.outlookindia.com/newswire/story/in-thailand-poop-shaped-desserts-are-in-huge-demand/971097


Paku Suci Yang Dikaitkan Dengan Nabi Isa

Jarang sekali orang fikir tentang Milevsko yang didiami 8,300 penduduk. Ia merupakan sebua kota kecil dalam wilayah Bohemia Selatan, terletak dalam Czechia.

Tidak ramai sebenarnya tahu bahawa Milevsko mempunyai sejarah yang dalam. Sejak zaman prasejarah lagi, manusia sudah menetap di Milevsko hinggalah kedatangan etnik Slavik pada abad kelapan.

Ajaran Kristian semakin mekar, kerana Milevsko 400 tahun kemudian menjadi titik pertemuan antara dua laluan perdagangan.

Milevsko tidak memainkan peranan besar dalam pertembungan zaman feudalisme Eropah.

Seruan Clermont walau bagaimanapun mengubahkan segalanya, apabila Eropah mengetepikan sekularisme demi agama.

Berpuluh-puluh ribu orang meninggalkan tempat tinggal mereka, untuk menyertai Adhemar dari Le Puy, Bohemond dari Taranto, Godfrey dari Bouillon dan ramai pembesar lain yang mahu mengambil Jerusalem daripada tangan Fatimiyyah.

Per.an.g Salib Pertama memulakan satu arus baharu, yang disambung berkali-kali.

Pada tahun 1187, ketika P.er.ang Salib Ketiga, sebuah gereja dibina di Milevsko yang sangat selari dengan ajaran kepausan (papacy).

Kehidupan di Milevsko berjalan seperti biasa, ketika Richard I dari England, Philip II dari Perancis dan Frederick I Barbarossa cuba menjatuhkan Salah ad-Din dan Kilij Arslan II. Pasar dibuka waktu pagi dan ditutup ketika malam.

Orang ramai pergi ke gereja pada hari Ahad, disambut para paderi yang berkhidmat di situ.

Mereka menyimpan sebuah kotak berlapis emas 21 karat yang mengandungi ukiran “IR”.

Bagi yang tidak tahu, “IR” ialah dua huruf bermaksud “Ieosus Rex” (Isa ialah Raja).

Kotak ini ditemui para arkeologi yang menggali baru-baru ini. Di dalam kotak tersebut, mereka terjumpa sebuah paku usang.

Penemuan ini mengubahkan segala-galanya, kerana kotak ini disimpan dalam sebuah ruangan rahsia dibawah tanah sebuah gereja.

Golongan pakar arkeologi tertanya-tanya: kenapa perlu simpan sebuah paku enam inci dalam kotak bertatah emas di bawah tanah?

Melihat sejarah Milevsko, mereka nampak sesuatu yang tidak kena.

Pada tahun 1420, kota ini ditimpa bala Hussite yang membawa ajaran proto-Protestanisme.

Mereka ini menentang ajaran Katolik, sekali gus membangkitkan satu teori menarik: paku ini sangat-sangat penting! Paderi Katolik tidak mahu paku tersebut jatuh ke tangan Hussite.

Cuma persoalannya… kenapa?

Ieosus Rex dan Paku

Penemuan paku usang yang begitu besar dalam kotak tertulis Ieosus Rex amat merangsangkan minat pengkaji.

Sesiapa yang terlibat dalam bidang arkeologi sekalipun seorang ateis tentu sekali ingin menyelesaikan persoalan paling besar dalam sejarah: apa jadi pada sa.lib yang digunakan Rom 2,000 tahun dahulu?

Agama Kristian berpegang dengan teguh bahawa Nabi Isa (as) disa.libkan hingga ma.ti dan kemudian hidup semula selepas hari ketiga.

40 hari kemudian, baginda berangkat ke langit. Islam mengajar versi sedikit berlainan, iaitu baginda (as) diselamatkan daripada pengsa.liban (jadi baginda tidak ma.ti). Dalam kedua-dua versi, pengsa.liban tetap berlaku. Cuma dua agama ini berbeza pandangan tentang siapa yang disa.libkan.

Dalam hal ini, Kristian memandang yang sa.lib digunakan pada hari itu sangatlah suci. Dan paku ditemui di Milevsko ada kaitan dengan sa.lib tersebut (Liberatore, 2020).

Satu-satunya cara untuk mengesahkan teori ini ialah pentarikhan radiokarbon. Mereka menjalankan ujian pada kotak tersebut terlebih dahulu.

Kotak itu dibuat dengan kayu larch berasal daripada zaman antara 1290 hingga 1394. Larch selalunya didapati di negara-negara Timur Tengah seperti Israel.

Sepanjang tempoh ini, Jerusalem berada dalam pegangan Mamluk. Mereka juga menemui sumber oak daripada zaman 260 hingga 416 yang tentu sekali ketika kemasyhuran Rom.

Jadi ini menimbulkan pendapat bahawa kotak tersebut sudah lama digunakan, cuma diperbaiki mengikut masa.

Sekarang ini tunggu masa untuk saintis menjalankan ujian pada paku tersebut, yang perlu dikendalikan dengan teliti.

Jika benar daripada zaman awal Selepas Masihi, ini akan membuka jendela baharu untuk mengenal pasti sisa dar.ah jika ada.

Walau apa pun, buat masa sekarang paku ini sudah mengatasi relik Saint Maurus – iaitu sebuah keranda emas yang menyimpan sisa-sisa jasad Saint Maurus, Saint John the Baptist dan Saint Timothy.

Pihak Katolik tidak berkata apa-apa lagi, kerana setakat ini dunia mereka sudah mengagung-agungkan lebih daripada 30 paku dikatakan suci (Hahn, 2020).

RUJUKAN:

Hahn, C. (2020). Passion Relics and the Medieval Imagination: Art, Architecture and Society. University of California Press. Halaman 66.

Liberatore, S. (2020, Disember 22). ‘Nail from Christ’s (ditapiskan)’ is found inside box inscribed with ‘Jesus is King’ in a hidden chamber of Czech monastery. Daily Mail UK.


6 Fasa Kekuasaan Islam Di Andalusia, Sepanyol

Sebelum kejatuhan kerajaan Islam di Andalusia ke tangan Ratu Isabella dari kerajaan Castille, Andalusia pernah diperintah oleh pelbagai kuasa pemerintah Muslim bermula dari kekuasaan Bani Umayyah sehingga akhir kekuasaan Bani Akhmar. Kali ini, akan diceritakan serba ringkas tentang perjalanan kuasa Islam yang pernah bertapak di bumi Andalusia pada suatu masa dahulu.

1) Fasa Pertama : 711 M sehingga 755 M.

• Pembukaan Andalusia bermula di bawah pimpinan pasukan Tariq bin Ziyad setelah mengalahkan pasukan kerajaan Visigoth pimpinan raja terakhir mereka, Raja Roderick pada tanggal 19 Julai 711 M di dalam Perang Guadalete.

• Setelah menawan beberapa kota utama di Andalusia seperti kota Granada, Cordova & Toledo, Tariq bin Ziyad menjadi gabenor de’facto sebelum kedatangan Musa bin Nushair pada tahun 712 M.

• Kekuasaan Musa bin Nushair sebagai gabenor di Andalusia tidak bertahan lama apabila pada tahun 714 M, Khalifah Bani Umayyah, al-Walid I memanggil Tariq bin Ziyad & Musa bin Nushair pulang ke kota Damsyik setelah mereka berdua menghadapi beberapa pertikaian di Andalusia.

• Pada waktu ini, bermulanya pergolakan politik dalaman pemerintahan Bani Umayyah dengan berlakunya pertikaian kekuasaan wilayah dengan gabenor di Afrika Utara, perebutan takhta khalifah di antara keluarga Bani Umayyah dan Bani Hakam, dan serangan pemberontak Bani Abbasiyah pimpinan Abu al-Abbas Abdullah as-Saffah di kota Kufah.

• Seluruh keluarga Bani Umayyah dibunuh habis oleh pasukan Bani Abbasiyah & salah seorang amir Bani Umayyah, Abdul Rahman I berjaya melarikan diri dan terselamat dari episod pembantaian berdarah ini.

• Gabenor wilayah Andalusia pada waktu kejatuhan Bani Umayyah di kota Damsyik, iaitu Yusuf al-Fihri menyatakan keluar dari kekuasaan Dinasti Bani Umayyah pada tahun 746 M.

2) Fasa Kedua : 755 M sehingga 912 M.

• Abdul Rahman I tiba di Andalusia pada tahun 756 M setelah menjadi pelarian selama 6 tahun di Mesir & Libya.

• Mengangkat diri sebagai khalifah pertama Dinasti Umayyah fasa kedua yang berpusat di kota Cordova setelah menyingkirkan Yusuf al-Fihri.

• Abdul Rahman I membangun kembali peradaban Dinasti Bani Umayyah di Andalusia dengan pelbagai kemudahan infrastruktur.

• Abdul Rahman I meninggal dunia dan posisinya diambil alih oleh anaknya, Hisham I.

• Hisham I menghadapi pemberontakan yang dipimpin oleh dua orang saudaranya, Abdullah & Suleiman pada awal tahun pemerintahannya 788 M.

• Jeneral perang terkenal, Abdul al-Malik bin Abdul al-Wahid bin Mughirah berjaya mengalahkan jeneral pasukan Kristian Frank, Louis the Pious di dalam Perang Carcassone & hasil harta rampasan peperangan dalam kempen jihad memerangi tentera Frank, Hisham I dapat meluaskan tapak pembinaan Masjid Agung Cordova & membina beberapa masjid yang lain.

• Hisham I meninggal dunia setelah memerintah selama 8 tahun & posisinya diambil alih oleh anaknya, al-Hakam I.

Setelah kewafatannya, dua orang saudara Hisham I kembali ke Andalusia & mengambil alih wilayah lainnya, iaitu Abdullah mengambil wilayah Valencia & Suleiman mengambil wilayah Tangier.

• al-Hakam I meninggal dunia setelah 26 tahun memerintah dan digantikan oleh anaknya, Abdul Rahman III.

• Abdul Rahman III mula memerintah pada tahun 822 M.

3) Fasa Ketiga : 912 M – 1013 M.

• Pada waktu pemerintahannya, Dinasti Bani Umayyah mencapai zaman kegemilangan setaraf dengan kegemilangan kekuasaan Bani Abbasiyah di kota Baghdad.

• Berdirinya Perpustakaan Cordova yang memuatkan ratusan mahupun ribuan buku karya para ilmuwan Yunani dan Islam.

• Abdul Rahman III meninggal dunia setelah memerintah selama 30 tahun & posisinya diambil alih oleh anaknya, Muhammad I.

• Kegemilangan Dinasti Bani Umayyah di Andalusia berlangsung selama beberapa tahun sebelum ianya mulai rapuh & hancur pada masa pemerintah Hisham II.

Ini kerana, Hisham II menaiki takhta pada waktu berumur 11 tahun & kuasa pemerintahnnya dikawal oleh pembesar-pembesar di istana.

• Akhirnya, setelah beberapa khalifah memerintah, kuasa khalifah terakhir Dinasti Bani Umayyah di Andalusia berakhir di bawah pimpinan Hisham III.

4) Fasa Keempat : 1013 M sehingga 1086 M.

• Kejatuhan kekuasaan kekhalifan Bani Umayyah di Andalusia pada tahun 1013 M.

• Wilayah pemerintahan kekhalifan berpecah & terbahagi kepada menjadi 30 negara bahagian yang di mana setiap wilayah diperintah oleh para al-Malukuth Thawaif.

• Bermulanya peperangan di antara setiap wilayah di Andalusia & kerajaan Islam di sana mula berpecah belah sesama sendiri.

5) Fasa Kelima : 1086 M sehingga 1248 M.

• Berdirinya Dinasti Murabhittun & memerintah bermula dari tahun 1086 M sehingga 1143 M.

• Setelah Dinasti Murabitthun jatuh, maka Dinasti Muwahiddun mengambil alih kuasa di Andalusia dan memerintah dari tahun 1146 M sehingga 1235 M.

6) Fasa Keenam : 1248 M sehingga 1492 M.

• Bermulanya kekuasaan Bani Akhmar di kota Granada.

• Kekuasaan Islam di Andalusia mula bersatu padu & peradaban Islam kembali membangun.

Pada zaman pemerintahan ini, kekuasaan Islam di Andalusia kembali gemilang seperti zaman pemerintahan Abdul Rahman III.

• Istana al-Hambra dibangunkan.

• Dinasti Akhmar merupakan benteng pertahanan terakhir kerajaan Islam di Andalusia.

• Berlaku perang saudara, perebutan kuasa & pertikaian wilayah kekuasaan di antara pembesar Dinasti Bani Akhmar.

• Akhirnya pada tahun 1492 M, kekuataan pasukan gabungan kerajaan Aragon dan Castille pimpinan Ratu Isabell & Raja Ferdinand mengalahkan serta menghancurkan kekuasaan terakhir Islam di Andalusia.

• Ratu Isabella berkuasa penuh di Andalusia.

• Berakhirnya kekuasaan kerajaan Muslim & pengaruh Islam di Andalusia, Sepanyol.

Pada tahun 1609 M, dilaporkan bahawasanya kekuatan & pengaruh Islam telah lenyap sepenuhnya di bumi Andalusia. Diperkirakan tiada seorang pun Muslim yang hidup di sana, kerana sebahagian umat Islam di sana di-Kristian kan atau dibunuh oleh tentera Ratu Isabella.

Sumber Rujukan :

1) A History of Islamic Spain, W.Montgomery and Pierre Cachia, 2008.

2) Isabella of Castille, Nancy Rubin, 1991.

3) Sejarah Kebangkitan dan Kejatuhan Islam di Andalusia, Ahmad Thomson, 2004.


‘Garden of Eden’ Di Benua Sunda?

Ada seorang pegawai kerajaan ni bagitau pasal perkara yang menarik ni dalam emel. Dia orang Cina, tapi ‘jatuh cinta’ dengan buku-buku saya dan seorang pembaca laman web The Patriots selepas mengikuti artikel-artikel saya di sana.

Perkara itu adalah: Adakah Benua Sunda adalah ‘Eden of the East’ ?

Ini berdasarkan dua ciri penting:

1) Megafauna (haiwan besar)
2) Kawasan hutan

Apa yang menariknya, Benua Sunda mempunyai kawasan hutan yang terbesar ketika Zaman Air Batu. Kalau bukan disebabkan aktiviti manusia dan kenaikan paras air laut, Asia Tenggara cenderung merupakan kawasan hutan yang terbesar pada hari ini.

Sebab itu topik Zaman Air Batu itu amatlah penting dan ia telah ada dalam Unit 5 halaman 58 pada buku teks sejarah Tahun 4 Semakan 2017 yang saya dok pertahankan tahun lepas.

Beliau juga menyentuh bahawa Benua Sunda mempunyai kadar kepupusan megafauna di Bumi yang paling rendah selepas Benua Afrika pada sekitar 4,000 tahun dahulu, di mana sejak 4,000 tahun yang lalu:

– Amerika Selatan telah kehilangan 54% megafaunanya
– Amerika Utara telah kehilangan 66%
– Australasia telah kehilangan 67%
– Eurasia telah kehilangan 23%
– Benua Sunda telah kehilangan 8.2%
– Afrika telah kehilangan 5.1%

Maka bangkit persoalan: Bukankah kadar kepupusan megafauna yang rendah juga menunjukkan penduduk asal di Benua Sunda adalah lebih awal sampai ke timur (Asia) berbanding dengan penduduk asal di Benua Eurasia?

Sebenarnya soalan ini sudah dijawab oleh disiplin sains yang lain: KAJIAN GENETIK.

Bukti DNA menunjukkan orang di Benua Sunda lebih dahulu sampai ke Asia Timur mengikut teori manusia terawal.

Dari kajian begini, kita boleh mengkaji tabiat dan aktiviti manusia pada zaman purba, berdasarkan kesan ke atas haiwan dan alam semulajadi.

Kesimpulannya Benua Sunda (Sundaland):

1) Kadar kepupusan megafauna yang rendah
2) Kawasan hutan terbesar di Zaman Air Batu

Dengan iklim panas sepanjang tahun, hutan hujan yang terbesar, mungkinkah keturunan Adam & Hawa memang menuju ke arah ‘Garden of Eden’ ini? Ini ngam pulak dengan Teori Out-Of-Sundaland yang antara yang mengemukakannya ialah Prof. Stephen Oppeinheimer dari Oxford.

Dalam teori asal-usul Melayu dari Benua Sunda, telah dijelaskan laluan manusia terawal dari Afrika terus ke Benua Sunda dan kemudian menyebar ke tempat-tempat lain. Orang yang tinggal menetap di Benua Sunda ini adalah nenek moyang orang Melayu dan serumpunnya, telah membina peradaban dan kebudayaan yang tinggi sehinggalah Zaman Air Batu berakhir menyebabkan kenaikan paras air laut dan semua induk tadi berpecah: melahirkan lagi pelbagai suku.

~ Srikandi


Kisah Raja Yue Yang Mengalahkan Raja Kerajaan Wu Menggunakan Gundik

Wuhan di China walaupun kini sudah terkenal sebagai tempat bermulanya cetusan koronavirus yang menyebarkan wabak penyakit COVID-19 ke seluruh dunia, namun masih ada sesuatu yang mungkin menarik dan boleh dimanfaatkan penggemar sejarah, iaitu Muzium Provinsi Hubei.

Ditubuhkan pada tahun 1953, Muzium Provinsi Hubei terletak di Daerah Wuchang di Wuhan, tidak jauh dari pantai barat Tasik Timur Wuhan. Muzium ini menyimpan koleksi lebih dari 200.000 jenis harta khazanah negara China, antaranya ialah satu set lonceng gangsa kuno (Bianzhong), koleksi artifak dari makam Marquis Yi dari Zeng dan makam di Baoshan.

Namun, salah satu artifak yang mungkin paling menarik perhatian dunia dan dianggap sebagai objek penting dalam sejarah ketamadunan China adalah Pedang Goujian, nilai dan kepentingan artifak bersejarah ini menyamai penemuan kompleks pemakaman Maharaja Qin Shi Huang bersama patung-patung Terracotta.

Sepanjang sejarah peradaban dunia, terdapat banyak penemuan artifak senjata purba seperti pedang yang memiliki ciri-ciri tersendiri bergantung kepada zaman dan tamadun masing-masing. Tetapi agak jarang berlaku penemuan sebilah pedang purba yang ditemui dalam keadaan yang amat sempurna semenjak penemuannya di tapak ekskavasi hingga saat ini.

Contoh beberapa penemuan yang terkenal adalah Pedang Joyeuse, salah satu pedang paling terkenal dimiliki Louvre, yang dipercayai asalnya dimiliki oleh “Bapa Eropah” iaitu Charlemagne, raja Franks dari tahun 768 mer4ngkap maharaja Kristian pertama Empayar Rom Suci.

Joyeuse didakwa mampu berubah warnanya puluhan kali pada waktu siang, sayangnya, pedang ini telah berkali-kali diubahsuai sepanjang hayatnya sejak ia ditemui sehingga sukar untuk memastikan apakah pedang itu mengekalkan kualiti asalnya.

Satu lagi contoh adalah Pedang Bercabang Tujuh dari Jepun, yang ditemui di kuil Isonkami di Jepun. Para sarjana Jepun percaya bahawa ia merupakan hadiah dari raja Baekje di barat daya Korea kepada pemerintah Jepun semasa pemerintahan Permaisuri Jingū. Bentuknya ditafsir sebagai mewakili motif pepohonan Korea yang turut ditemui pada beberapa artifak diraja yang lain.

Walaupun begitu, ketika ia dikeluarkan dari kuil, pedang itu berada dalam keadaan yang agak teruk. Ini hanya dua dari beribu peninggalan khazanah luar biasa dalam bentuk relik senjata yang pernah dimuliakan sebagai ‘harta suci’ pada zaman dahulu.

Namun, tamadun China purba telah meninggalkan sebilah pedang yang mungkin mengatasi kesemuanya dari segi kualiti asalnya yang masih kekal terpelihara sehingga kini iaitu Pedang Gouijan.

Ketika pedang Gouijan ditemui di sebuah makam purba pada tahun 1965, ia terletak bersebelahan dengan rangka manusia, namun, nampaknya pedang ini melawan kelaziman arus zaman kerana ia ditemui dalam keadaan yang sempurna tanpa ada sedikit kesan karat pun di permukaannya dan bilahnya masih sangat tajam seolah-olah ia baru sahaja ditempa ketika hari penemuannya.

Ahli arkeologi menganggarkan bahawa usia Pedang Gouijan adalah kira-kira sekitar 2,500 tahun. Pedang kuno itu ditemui pada tahun 1965 semasa tinjauan tapak arkeologi di provinsi Hubei di China, ia ditemui di dalam salah satu daripada kira-kira 50 pemakaman yang diekskavasi.

Pedang ini agak unik, material asasnya dibuat dari bahan-bahan gangsa, logamnya juga mengandungi unsur-unsur lain yang menguatkan lagi struktur ketahanan dan kekuatannya, seperti tembaga, besi, timah, dan sulfur, sementara bahagian bilahnya yang tajam dibuat dari timah.

Tidak pernah terjejas walaupun telah melalui lebih dari 2 milenium lamanya di dalam kotak yang terdedah kepada kelembapan, kajian saintis mendapati, ternyata kepekatan unsur sulfur dan tembaga yang lebih tinggi telah memberikan daya ketahanan yang melindungi pedang ini daripada berkarat.

Pedang ini adalah salah satu contoh pedang Jian yang paling awal ditemui, sejenis pedang lurus dengan dua belah mata bilah, ia sudah lama wujud dalam lipatan sejarah China dan kepentingannya dalam tamadun China diterjemahkan melalui kisah-kisah mitologi dan cerita-cerita rakyat bangsa ini. Pedang Goujian ini berukuran 22.9 inci panjang dan merupakan pedang yang ditempa khusus sebagai pedang diraja.

Pemegang atau hulunya diikat dengan sutera berwarna biru hijau. Kedua-dua sisi bilah pedang itu mempunyai ukiran berbentuk rombik hitam serta tulisan yang memaparkan lapan karakter dalam bahasa Cina kuno. Pakar-pakar sejarah dan linguistik mengambil masa yang agak lama untuk menghuraikan maksud karakter itu.

Menurut My Modern Met, karakter cina kuno itu diterjemahkan sebagai dua frasa iaitu “Raja Yue” dan “pedang ini ditempa untuk kegunaan peribadinya.”  Sebilangan besar sejarawan China percaya bahawa pedang itu milik Goujian, Raja Negara Chu semasa era Dinasti Zhou.

Antara tahun 510 SM dan 334 SM, ketika wilayah Yue masih wujud, berpuluh orang raja sedang menduduki takhta. Setelah penyelidikan yang lebih lanjut, sejarawan bersetuju bahawa pedang itu milik Raja Goujian, yang memerintah dari tahun 496 hingga 465 SM, maka sejarawan bersepakat menggelar pedang itu sebagai Pedang Goujian.

Raja Goujian memerintah ketika China purba sedang melalui zaman pergolakan, tetapi zaman itu juga merupakan zaman di mana teknologi pembangunan senjata di seluruh negeri sedang meningkat, sehingga munculnya produk yang mem4tikan dan tidak dapat dirosakkan seperti pedang peribadinya.

Wilayah ini kerap menghadapi ser4ngan dari kerajaan serantau pada tahun-tahun awal pemerintahan Raja Goujian, tetapi dia berjaya mengulangi kemenangannya dan dikenali sebagai seorang penguasa yang terkenal dan rendah diri.

Pedangnya hari ini dianggap sebagai khazanah negara Republik Rakyat China; bagi masyarakat tradisionalis Cina, mereka sering membandingkan kisah Raja Goujian itu dengan kisah Raja Arthur bersama pedang Excalibur nya.

Manakala, sebagai lawan kepada Pedang Goujian, Tombak Fuchai pula adalah tombak milik Raja Fuchai dari negeri Wu, pesaing utama Raja Goujian dari Yue. Ia ditemui di Jiangling, Hubei pada bulan November 1983.

RAJA GOUJIAN DARI NEGARA YUE

Berkaitan dengan Goujian, pemilik pedang berkualiti tersebut. Semasa awal pemerintahan Raja Goujian sekitar abad ke-5 SM, negara Yue berada dalam keadaan yang tidak menentu. Sebuah lagi kerajaan dari negara jiran, Wu, telah berjaya menaklvki Kerajaan Chu dan mula mengalihkan perhatiannya terhadap negara Yue pula. Raja Goujian ketika itu baru saja mewarisi takhta ketika negara sedang berada dalam keadaan kacau bilau.

Helü, Raja Chu dan Wu, tidak membuang masa terus menyer4ng angkatan tenter4 Goujian yang diketuai oleh Goujian sendiri. Walaupun kekurangan dari segi jumlah kekuatan tenter4 dan persenjataan, Goujian berjaya menundukkan Helü, dan pertarungan diatur. Goujian memiliki kelebihan dari usianya yang masih muda dan gagah, sekaligus berjaya membunvh Helü ketika pasukannya mula berundur.

Anak kepada Helü, Fuchai, kemudian mewarisi takhta Raja Wu, dia tidak pernah sesekali memaafkan Goujian atas kem4tian bapanya. Setelah membina dan menstruktur kembali kekuatan tenter4nya, dia bertindak menyer4ng Negara Yue. Gagal menguasai pertempuran ini, Raja Goujian akhirya menyerah kalah.

Goujian, isterinya, dan orang kanannya, Fan Li, diperhambakan oleh Fuchai, dan salah seorang penasihat Fuchai, Wen Zhong, mengambil alih kuasa pemerintahan negara Yue yang telah kalah. Selama tiga tahun Goujian hidup dalam tawanan, sifat Fuchai yang berjaga-jaga dan mementingkan kepentingan sendiri semakin berkembang.

Dia sangat yakin yang dia mendominasi sepenuhnya pengaruh bekas Raja Yue itu di bawah telunjuknya hingga mengabaikan penasihatnya ketika mereka memberi peringatan agar jangan terlalu selesa dan merasa yakin. Fuchai amat mempercayai kesetiaan Goujian, lantas dia membebaskan mantan raja itu, isterinya, dan Fan Li dari tahanan untuk kembali ke Yue sebagai subjek kepada kerajaan yang diperintahnya.

Semasa kembali sekali lagi sebagai pemerintah, Goujian dan isterinya menunjukkan nilai-nilai kepimpinan sosialis dengan turun padang bersama-sama rakyat biasa dari kelas petani yang bekerja di ladang.

Ia bukan sekadar bertujuan untuk menunjukkan beliau seolah-olah konsisten dan sentiasa berada di bawah radar Fuchai sahaja, tetapi dia mengambil kesempatan itu untuk menyelami dan memahami nasib para petani sementara Fan Li bersiap sedia untuk hari pembalasan dendam kesumat.

Cukai tidak lagi dinaikkan, dan peraturan baru ditetapkan untuk memaksimakan kadar kelahiran yang menarik perhatian para petani. Goujian mengizinkan Fuchai untuk meraih keuntungan atas rundingan perdagangan dan dengan bebas menghantar wanita-wanita cantik untuk menjadi gundik kerajaan Wu.

Fan Li melatih wanita-wanita ini dalam seni tarian dan cara untuk menghibur dan melayani lelaki-lelaki bangsawan Wu. Salah seorang gundik tersebut, Xi Shi, dilatih secara khusus untuk melayani Fuchai hingga Fuchai benar-benar mabuk cinta padanya, Fuchai mengabaikan tanggungjawab dirajanya dengan menghabiskan semua masa dan hartanya untuk projek pembinaan yang memberi manfaat kepada Xi Shi.

Untuk pengetahuan, Xi Shi merupakan salah seorang daripada “Empat Simbol Kejelitaan China Purba” iaitu Xi Shi, Diao Chan, Wang Zhaojun dan Yang Guifei.

Manakala seluruh menteri kabinet kerajaan Wu di bawah Fuchai turut sama dilalaikan oleh para gundik penggoda yang dikirim oleh Fan Li, hingga menyebabkan Wu mula mengalami kemerosotan.

Bencana kemarau menambahkan lagi keadaan yang sudah semakin buruk. Apabila Fuchai terpaksa memohon sumber biji-bijian dari Goujian, dia diberi biji-bijian yang direndam dalam air panas mendidih yang mungkin sesuai untuk dimakan tetapi tidak akan tumbuh bercambah jika ditanam.

Goujian telah berjaya meletakkan Fuchai ke dalam posisi yang tepat sebagaimana diperlukan dan dikehendaki Goujian. Maka Goujian dan pasukan tenter4nya segera melancarkan ser4ngan balas dendam. Sebagai raja yang kalah kerana kelalaian sendiri, Fuchai merasa amat terhina lantas mendorong beliau untuk membunvh diri sendiri.

Malangnya, akibat dari Goujian yang hidup dalam tahanan selama bertahun-tahun sebelum itu telah memberi kesan negatif kepadanya dan dia mula hilang kepercayaan dan mula mempersoalkan kesetiaan para penasihatnya sendiri hingga berlaku penentangan tanpa asas yang kukuh.

Memandangkan semakin ramai para pegawai atasan yang dihukum m4ti oleh Goujian, Fan Li yang merasa terancam bertindak melarikan diri, beliau dilaporkan turut membawa Xi Shi bersamanya.

Goujian meninggal dunia pada sekitar tahun 465 SM dan digantikan oleh anaknya Luying. Kerajaan Yue tidak pernah lagi berjaya mengembalikan zaman kegemilangannya hinggalah kemudiannya Yue ditaklvk oleh Kerajaan Chu bersama dengan Kerajaan Wu yang sekaligus semua aturan mula kembali berdaulat seperti yang sepatutnya walaupun berlaku di tengah-tengah Zaman Negeri-negeri Berper4ng (Warring States) yang kemudiannya menjadi medan penyatuan seluruh negeri-negeri China di bawah kuasa hegemoni Dinasti Qin.